
סדר היום:
1.
הצעת חוק העונשין (תיקון מס' 101) (נשיאת מאסר בעבודת שירות), התשס"ח-2008 (מ/384) – הכנה לקריאה שנייה ושלישית

נכחו:


חברי הוועדה: 


דוד רותם – היו"ר

מיכאל בן-ארי

אורי מקלב

מוזמנים:
 

עו"ד רביד דקל
-
מחלקת ייעוץ וחקיקה, משרד המשפטים

עו"ד יוכי גנסין
-
פרקליטה במחלקת הבג"צים, פרקליטות המדינה, משרד המשפטים

עו"ד ירין שגב
-
פרקליטה במחלקה הפלילית, פרקליטות המדינה, משרד המשפטים

עו"ד ישי שרון
- 
סניגור ציבורי, הסניגוריה הציבורית

עו"ד עודד ברוק
-
יועמ"ש, המשרד לביטחון פנים

סגן גונדר אילת טל
-
עוזרת בכירה ליועמ"ש, שב"ס, המשרד לביטחון פנים

גונדר משנה דניאל אקוקה
-
ממונה עבודות שירות וחלופות כליאה, שב"ס, המשרד לביטחון פנים

רב פקד עדנה טנא
-
תובעת פלילית, מח' תביעות, המטה הארצי, משטרת ישראל, המשרד לביטחון פנים

פקד קובי עזרא
-
ע' יועמ"ש, משטרת ישראל, המשרד לביטחון פנים

צביה וייסברג
-
המחלקה הקהילתית, ארגון בזכות

עו"ד יעל גויסקי
-
לשכת עורכי-הדין

ייעוץ משפטי: נעמה מנחמי

מנהלת הוועדה:
דורית ואג

מזכירת הוועדה:  תמי ברנע

רשמת פרלמנטרית: אירית שלהבת
הצעת חוק העונשין (תיקון מס' 101) (נשיאת מאסר בעבודת שירות),

התשס"ח-2008 (מ/384)

היו"ר דוד רותם:


אני מבקש לפתוח את ישיבת ועדת החוקה, חוק ומשפט. 

 
משרד המשפטים החליט להוסיף את סעיף 51ב (נשיאת מאסר בעבודת שירות) שהוא מיותר לחלוטין וגם לא נכון. אי אפשר להוסיף אותו בדקה ה-99 אחרי שהחוק הזה אושר, עם כל הכבוד לכם. יש במדינת ישראל שיטה לחוקק. זה סעיף שאי אפשר להעלות אותו בשלב כזה, עם כל הכבוד לכם. אם אתם רוצים להכניס סעיף כזה תעבירו הצעת תיקון נוספת, או שהתובע שמופיע בבית-המשפט יסביר לשופט שבלתי אפשרי לתת לאדם שהוא שוהה בלתי חוקי להסתובב ברחובות כי בעצם צריך להעלות אותו על מטוס ולשלוח אותו מן הארץ. אבל לא ייתכן שאכניס את זה בשלב הנוכחי לחוק. 

יוכי גנסין:


כל מה שאני יכולה להעיר על האמירה הזאת, צר לי כמובן שזה מגיע בשלב הנוכחי, אבל מסתבר, כך הבנו מן הממונה על עבודות שירות, שהוא נתקל בבעיה הזאת וכמה פעמים אילצו אותו לתת היתר לעבודות שירות לאסיר פלסטיני, שלולא היה עובר את העבירה לא היה זכאי להיכנס לישראל ודווקא מכיוון שעבר עבירה זכאי להיכנס. זה פרדוקסלי כמובן. 

היו"ר דוד רותם:


 אני מסכים במאת האחוזים, אבל עם כל הכבוד, אם הממונה נתקל בזה אז חבל שלפני חודש או חודשיים או שלושה חודשים לא העליתם את הנושא הזה. זה יחייב אותי להיכנס שוב לבדיקות מפה ועד הודעה חדשה על סוג האנשים שבהם מדובר. יש למשל הסדרי כבילה – עובד זר שבא בהיתר לעבוד והדרכון שלו נמצא אצל המעסיק שלו והוא רוצה להתעסק בו. 

יוכי גנסין:


אין כאן כוונה להתעסק בזה. הכוונה בסך הכול שיתאפשר לו לעשות את זה אם הוא קיבל היתר עבודה, זה הכול. 

נעמה מנחמי:


 כתוב "שוהה שלא כדין בישראל". 

יוכי גנסין:


לכן זה לא קשור לדרכון. אם יש לו אישור עבודה - - - 

היו"ר דוד רותם:


 אבל לעובד זר יש אישור עבודה רק אם הוא צמוד למעביד שלו. ברגע שעובד זר עבר עבירה ודנים אותו ל-6 חודשי עבודות שירות הוא כבר לא עובד אצל המעביד ואין לו רישיון לשהות כאן. 

יוכי גנסין:


זה לא נכון. זה שוּנה. גם בתחום הזה אני מבינה, בכל הנוגע לעובדים זרים. אדוני מדבר על כבילת העובד. מאז בג"ץ 4542/02 שונו כל ההסדרים. אדם שעוזב היום את מעסיקו לא נחשב כשוהה שלא כחוק. הוא מקבל אשרה ל-90 ימים על מנת למצוא לו מעסיק חדש ולא הופך לבלתי חוקי רק מכיוון שהוא עזב את המעסיק. כל ההסדרים המשפטיים בעניין הזה שוּנו. 

היו"ר דוד רותם:


 אחרי 90 ימים מה דינו?

יוכי גנסין:


אחרי 90 ימים, אם הוא לא הסדיר את מעמדו יוּצא נגדו צו גירוש, ללא כל קשר לסוגיית עבודות השירות. 

היו"ר דוד רותם:


 אם הוטלו עליו 6 חודשים בעבודות שירות, בעצם מיום שהוא מתחיל את העבודות האלה הוא כבר לא עובד אצל המעביד שלו. 

רביד דקל:


המצב שלו בהחלט כמו של הפלסטינים. 

היו"ר דוד רותם:


 אז הוא צריך בתוך 90 ימים לקבל אישור עבודה. 

יוכי גנסין:


בסדר, אז הוא צריך לפנות. 

היו"ר דוד רותם:


 אבל הוא לא יכול לקבל עבודה. גברת יוכי גנסין, עשי לי טובה, תקנו את החוק בנפרד. 

רביד דקל:


אני מסכימה שהדבר הזה כרוך בכל מיני בעיות פרקטיות. יש גישות מהותיות עקרוניות לעניין הזה שלא כולן - - - 

היו"ר דוד רותם:


 תתקנו את זה בנפרד. אי אפשר על הכתפיים של החוק האומלל הזה ומתוך רצון להקל עם הממונה ולפתור את הבעיה הזאת לתקן את כל צרות עם ישראל. יש לנו כל-כך הרבה צרות, תאמיני לי. 

יוכי גנסין:


זה לא להקל על הממונה. זה פשוט לא מתקבל על הדעת. 

היו"ר דוד רותם:


 אני מסכים אתך שזה לא מתקבל על הדעת. לכן לדעתי זה בכלל לא קשור לממונה. לדעתי כשהתובע יסביר את זה לבית-המשפט ישכנע שזה לא עולה על הדעת, ובתי-המשפט משתכנעים בדברים שלא עולים על הדעת, אז זה בכלל לא יצטרך להגיע לממונה. הרי יקרה כאן דבר מצחיק –  הממונה יגיד לבית-המשפט: אני לא יכול להשים אותו בעבודות שירות כי הוא שוהה בלתי חוקי. 

יוכי גנסין:


אפשר לנסח את זה אחרת: "אלא אם כן ניתן לו היתר עבודה".

היו"ר דוד רותם:


 יגיד בית-המשפט: אני כן רוצה. הרי אם את אומרת שהשופטים עושים "מה שבראש שלהם", אז בית-המשפט יגיד: אני כן רוצה. אז מה אעשה? אז קבעתי הוראה בחוק ובית-המשפט עוד יעקוף אותה. חבל לי על זה. 

קריאה:


 ואחר-כך מגיעה משטרת ההגירה - - - 

נעמה מנחמי:


 לעולם לא נסיים את העבודה על הצעת החוק הזאת אם בכל ישיבה נוסיף דברים חדשים. 

היו"ר דוד רותם:


 סעיף 51ב(ב1)(2) – יש כאן שתי תוספות שלדעתי סותרות זו את זו. בשורה השנייה כתוב "יכולתו להיות מועסק בסוגי מקומות העבודה שניתן להעסיק בהם עובד שירות, ולמוגבלויותיו, אם קיימות".

נעמה מנחמי:


 הוספנו את "ולמוגבלויותיו, אם קיימות" על-פי בקשתך. 

היו"ר דוד רותם:


 המשפט "יכולתו להיות מועסק בסוגי מקומות העבודה שניתן להעסיק בהם עובד שירות" – מיותר כי יש לנו את הסיפה שהוספתם למטה: "לצורך מגבלות להשמת הנאשם ...". לכן המשפט "יכולתו להיות מועסק ..." צריך להימחק. יש לנו את מה שכתוב למטה, שזה נכון. זה מה שביקשתי. 

נעמה מנחמי:


 עכשיו הניסוח לא מתאים לדברים שמופיעים בחוק אחר-כך. כעת נכתב בסעיף: "אפשרות השמתו או אי השמתו של הנאשם בעבודת שירות מתאימה למצבו הבריאותי ולמוגבלויותיו, אם קיימות, וליכולתו לעמוד בשעות העבודה הנדרשות ובנהלי עבודה הנהוגים בסוגי מקומות עבודה כאמור". במסגרת חוות דעתו הוא מקבל דברים שלכאורה לא עונים על ארבעת הקריטריונים האלה. 

היו"ר דוד רותם:


 הוא מקבל את הדברים האלה, ואז כשהוא מקבל את המב"דים זה לצורך מגבלות בסוג מסוים של עבודות שירות. דהיינו כאשר נקבע שהאיש הזה הולך לעבוד בתחנת דלק, הוא בודק אם יש את המב"דים כדי לראות אולי יש כאן בעיה שהוא לא יכול לעבוד בתחנת דלק, כמו שלמשל פדופיל לא יכול ללכת לגן ילדים. זה בסדר. 

נעמה מנחמי:


 אנחנו מציעים בסוף הפסקה, החל מן המילים "לצורך מגבלות" ועד "להלן, וכן מידע בדבר עברו של הנאשם", להוסיף סיפה: "ואולם מידע על עברו של הנאשם שאינו מנוי בפסקאות (א) עד (ו) שלהלן, לא יוצג בפני בית-המשפט ולא יוכל להיות טעם לאי השמתו של הנאשם". זה בעצם המב"ד.

היו"ר דוד רותם:


 זה מה שסיכמנו. 

יוכי גנסין:


לאי השמתו במקום כזה או אחר. 

היו"ר דוד רותם:


 להיפך. במקום זה או אחר מותר לכם להשתמש בזה, אבל שלא יגידו אז שאי אפשר להשים אותו. 

יוכי גנסין:


זה ברור מהמילים שהקראת?

נעמה מנחמי:


 אקרא מן ההתחלה: "לצורך מגבלות להשמת הנאשם בסוג מסוים של עבודת שירות יוכל הממונה להתבסס על המידע המנוי בפסקאות (א) עד (ד) של סעיף קטן (ב)(2) להלן, וכן מידע בדבר עברו של הנאשם, ואולם מידע על עברו של הנאשם שאינו מנוי בפסקאות (א) עד (ו) שלהלן," – אמנם פסקאות (ה) ו-(ו) לא רלוונטיות – "לא יוצג בפני בית-המשפט ולא יוכל להוות טעם לאי השמתו של הנאשם".

היו"ר דוד רותם:


 זה יכול לשמש טעם רק לאי השמתו במקום פלוני, אבל לא לאי השמה בכלל. 

ישי שרון:


בסעיף קטן (ו) האם לא אמרנו שאנחנו לא צריכים את המילים "לרבות חוות דעת מטעם גורם טיפולי לעניין זה"? אמרנו שזה מיותר. 

היו"ר דוד רותם:


 אמרנו שהמטרה להרחיב. אם יש אדם עם מוגבלויות - - - 

ישי שרון:


לא רצית להוסיף את המילה "ומוגבלויותיו" גם בסעיף הזה, את המצב הבריאותי של הנאשם? נדמה לי שאמרנו שנוסיף גם כאן. 

היו"ר דוד רותם:


אין לי בעיה. אפשר להוסיף את המילה "ומוגבלויותיו": "מצבו הבריאותי של הנאשם ומוגבלויותיו, אם קיימות, לרבות חוות דעת מטעם גורם טיפולי לענין זה".

נעמה מנחמי:


 יש עוד עניין של נוסח שנראה לי שעו"ד רביד דקל ואני נוכל אחר-כך להסדיר. משהו בפסקה (2) עדיין לא מסתדר. הכותרת היא לכאורה על ארבעה דברים, ואז בסעיף נכללים לכאורה דברים שאינם רלוונטיים. הסעיף קובע: "אפשרות השמתו או אי השמתו של הנאשם בעבודת שירות מתאימה למצבו הבריאותי ולמוגבלויותיו, אם קיימות, וליכולתו לעמוד בשעות העבודה הנדרשות ובנהלי עבודה הנהוגים בסוגי מקומות עבודה כאמור", ואז נאמר: "את חוות דעתו לענין השמתו של נאשם בעבודת שירות מתאימה כאמור לעיל, רשאי הממונה לבסס על אלה: (א) העבירה שבה הורשע הנאשם; (ב) הרשעות קודמות של הנאשם; ...". אלה דברים שלכאורה לא מתחברים. 

היו"ר דוד רותם:


 למה לא מתחברים? דווקא מתחברים מאוד. 

רביד דקל:


אלה היו שני סעיפים. 

היו"ר דוד רותם:


 אם אדם הורשע בפדופיליה אני רוצה שהממונה יוכל להגיד שאותו אדם לא יכול ללכת לגן ילדים. 

נעמה מנחמי:


 לשם כך יש לך את הסיפה "לצורך מגבלות ...".

היו"ר דוד רותם:


 נניח שהעבירה שבה הוא הורשע היא חברות במשפחת פשע. לפיכך הממונה אומר: מכיוון שכך אני לא יכול להשים אותו לעבוד בין 7-9 בערב כי הוא צריך לעבוד רק בשעות הבוקר כשאפשר לראות אותו. זה לעניין ההשמה. זה בסדר גמור. 

נעמה מנחמי:


 עו"ד רביד דקל, מבחינתך זה בסדר?

רביד דקל:


הנוסח מסורבל. 

יוכי גנסין:


אפשר לפצל את זה ולהכניס את זה לפסקה (3). 

נעמה מנחמי:


 פסקאות (1) ו-(2) הן דברים שהממונה מתייחס אליהם בחוות הדעת. 

יוכי גנסין:


התכוונתי למילים "את חוות דעתו ... רשאי הממונה לבסס על אלה". זה היה במקור נפרד ופשוט צריך לחזור להיות נפרד ואז זה פחות מסורבל. 

נעמה מנחמי:


 זה עניין של נוסח. נחשוב על זה אחר-כך.


סעיף קטן (ב2)

"לא מצא הממונה מקום להשמת הנאשם במקום מתאים, לביצוע עבודת שירות על ידו, בהתאם לנתונים שבפסקאות (א) עד (ו)" - - - 

היו"ר דוד רותם:


 בסעיף (ב1)(3), כי עכשיו הוספנו את פסקה (3).

נעמה מנחמי:


נראה מה נעשה, אבל הכוונה לנתונים שנמצאים כרגע כפסקאות (א) עד (ו), מ"העבירה שבה הורשע הנאשם" ועד "מצבו הבריאותי של הנאשם ...".


סעיף קטן (ב2) מיועד להדגיש שאי השמה היא אך ורק מן הטעמים הללו ולא בגלל מב"דים או דברים אחרים.

"... יודיע על כך לבית-המשפט, ויפרט את הפעולות שביצע לצורך איתור מקום מתאים, וכן יפרט מתי עתיד להתפנות מקום המתאים למגבלות אלו, אם קיימות."

היו"ר דוד רותם:


 בסדר. 

נעמה מנחמי:


סעיף קטן (ב3)

"הממונה רשאי להציג בפני בית-המשפט מידע שעליו התבססה חוות הדעת" - - - 

יוכי גנסין:


אמרנו בישיבה הקודמת שזה צריך להיות מותאם לסעיף 17 לחוק שחרור על תנאי. 

היו"ר דוד רותם:

כן. נתאים את זה. 

נעמה מנחמי:


 נקרא את הסעיף ואז תעירי את הערותיך. 

יוכי גנסין:


זה הסדר לא הולם. דיברנו על זה. 

היו"ר דוד רותם:


 אם זה לא יהיה מותאם, תגידי לי שזה לא מותאם. אבל תדברי אתי, תעשי לי טובה. תשמעי את הנוסח ואז תדברי אתי. 

נעמה מנחמי:

"הממונה רשאי להציג בפני בית-המשפט מידע שעליו התבססה חוות הדעת" – הוספנו "על-פי סעיף (ב1)(1)", כלומר על-פי ההתאמה והמסוכנוּת. הוא לא יוכל לראות דרך זה מב"דים. לצורך כך הוספנו את התוספת – "שהוא חסוי על-פי דין, או שגילויו לנאשם או לבא כוחו עלול לפגוע בביטחון המדינה או בעניין ציבורי חשוב אחר (להלן: "מידע חסוי") אף שלא בנוכחות הנאשם ובא כוחו ובלי לגלות להם את תוכנו".

הורדנו את התוספת מכיוון שחוק שחרור על תנאי ממאסר לא מדבר על בית-המשפט אלא על ועדה. כאן יש בית-משפט. בית-משפט רשאי תמיד לראות חומר חסוי ולהביא בחשבון את הדברים. 

יוכי גנסין:


ממש לא. יש הבדל בין הליך פלילי ומנהלי. החומר החסוי שמוצג כאן – השאלה אם נאפשר לנאשם לצפות בו. בית-המשפט רואה הכול, אין על כך מחלוקת.

היו"ר דוד רותם:


 עזבי לרגע את הנאשם. בסעיף הזה עוד לא הגענו לנאשם. כתוב כאן "אף שלא בנוכחות הנאשם". "בית-המשפט רשאי להביא בחשבון לצורך החלטתו כל מידע הנוגע לענין שהובא בפניו לרבות מידע חסוי". השאלה אם את הפסקה הזאת צריך לאחר שנאמר "הממונה רשאי להציג בפני בית-המשפט מידע שעליו התבססה חוות הדעת". לשם מה צריך גם את הסיפה של הסעיף?

יוכי גנסין:


אם לא כותבים את הסיפה, זה אומר שהממונה יכול להציג את המידע ובית-המשפט לא יכול להביא אותו בחשבון. כך זה יפורש, שבית-המשפט לא יכול להסתמך על המידע הזה. 

היו"ר דוד רותם:


 אם כך, נשאיר את הפסקה הזאת. 

יוכי גנסין:


נניח שהוא חבר במשפחת פשע. האם אציג לו את החומר אודותיו?

היו"ר דוד רותם:


 לא לנאשם, אלא לבית-המשפט. הסעיף הזה עוסק בבית-המשפט. 

נעמה מנחמי:


 היא מדברת על בית-המשפט. גברת יוכי גנסין, תחשבי על השלכות הרוחב של זה. אחר-כך בכל חוק שזה לא יהיה כתוב יגידו: בית-המשפט לא רשאי להתייחס כי כאן כן כתוב. 

יוכי גנסין:


תני לי להסביר את עצמי, וכך גם מתנהלים הדברים היום. אם הבאתי חומר חסוי שפלוני הוא חבר במשפחת פשע ולכן אני לא מוכנה שהוא יהיה בעבודות שירות. עבודות שירות לא נועדו לחברי ארגון פשע. 

נעמה מנחמי:


 זה לא מה ששמעתי מגברת רביד דקל. 

רביד דקל:


את לא יכולה להגיד "כי הם לא ראויים לשיקום".

יוכי גנסין:


זה לא עניין של שיקום. 

ירין שגב:


זה על בסיס מידע מודיעיני.

יוכי גנסין:


לכן כתוב כאן שהממונה יכול להציג בפני בית-המשפט מידע חסוי על כך שהוא חבר בארגון פשע. בסיפה כתוב שבית-המשפט, בהחלטתו אם לתת לו עבודות שירות או לא, יכול להביא את המידע הזה בחשבון. אם הדבר הזה נמחק, המשמעות שהממונה יכול להציג את המידע ובית-המשפט לא יכול להסתמך עליו. 

ישי שרון:


למה? זה חוות דעת של התאמה או אי-התאמה. 

יוכי גנסין:


אחרת אין טעם בזה. 

היו"ר דוד רותם:


 אם כתוב שהממונה רשאי להציג מידע – בהתחלה היה מדובר שהממונה מגיש חוות דעת. 

יוכי גנסין:


של המשטרה. לא שלו עצמו. 

היו"ר דוד רותם:


 לא נכון. הממונה מגיש חוות דעת. אמרנו שהממונה יהיה רשאי להציג לבית-המשפט גם את המידע שעליו התבססה חוות הדעת. למה? כי בית-המשפט אומר: עשה לי טובה, אני רוצה לבדוק את החומר הגולמי. 

יוכי גנסין:


נכון, אז הוא מציג את כל החומר שהמשטרה הביאה לו. 

היו"ר דוד רותם:


 מותר לבית-המשפט לעיין בחוות הדעת ועליה הוא בונה את החלטתו. בית-המשפט רוצה להיכנס לפרטים למעבר לחוות הדעת ולראות את החומר החסוי. את אומרת שעכשיו יבוא מישהו ויגיד: אסור לך להסתמך על החומר החסוי. יופי. אז הוא יסתמך על חוות הדעת. 

יוכי גנסין:


זאת פרשנות. 

היו"ר דוד רותם:


 גברת יוכי גנסין, את לוקחת סיכון בקטע האחרון. 

נעמה מנחמי:


 כן, כי יש לכך השלכות רוחב. 

היו"ר דוד רותם:


מה אם בחוקים אחרים לא כתוב שבית-המשפט רשאי להביא לצורך ההחלטה את החומר הזה, אז לא יוכלו להסתמך על זה?

יוכי גנסין:


זה בדיוק העניין. 

היו"ר דוד רותם:


 למשל בחוק שחרור ממעצר האם כתוב שהוועדה רשאית להביא את החומר החסוי בחשבון בעת החלטתה?

יוכי גנסין:


כן. לכן היה חשוב לי לקרוא לך את כל ההסדר. סיכמנו בישיבה הקודמת שתהיה התאמה. 

היו"ר דוד רותם:


 את סבורה שהסעיף הזה נחוץ?

יוכי גנסין:


אני סבורה שהסעיף הזה נחוץ על מנת שלא תישמע הטענה שכל מה שהוא יכול להסתמך--- 

היו"ר דוד רותם:


 אין לי בעיה. הסעיף הזה יישאר. הלאה. 

נעמה מנחמי:


 אני סבורה שזה ראוי לדיון, לפחות בתוך משרד המשפטים.

היו"ר דוד רותם:


 אני משאיר את הסעיף. נעבור הלאה. 

רביד דקל:


לכל היותר נסתייג ממה שכתבנו. 

יוכי גנסין:


לא נסתייג ממה שכתבנו.

היו"ר דוד רותם:


חברים יקרים, אתם יכולים להגיש הסתייגות. תחליטו ביניכם ועזבו אותי. תחליטו אחר-כך אם אתם רוצים להגיש הסתייגות. הדיונים הפנימיים בתוך משרד המשפטים לא יתנהלו בוועדה הזאת. הלאה. 

יוכי גנסין:


אחרי כן, בסעיף קטן (ב3) הנוסף, כתוב: "בית-המשפט רשאי להורות לממונה לתת לנאשם לעיין בחוות הדעת ובמידע עליו היא מבוססת". כלומר אני צריכה לתת לאסי אבוטבול את כל המידע. כך כתוב כאן. 

נעמה מנחמי:


 תמתיני עד שנקרא את הסעיף. הוכנס בו תיקון נוסף. בעקבות הערתה של עו"ד רביד דקל לפני כ-20 דקות, הוספנו את המילה "שאינו" לפני המילה "חסוי".

היו"ר דוד רותם:


"ככל שמדובר במידע שאינו חסוי". 

נעמה מנחמי:


 עכשיו אקרא את הכול ביחד: "בית-המשפט רשאי להורות לממונה לתת לנאשם לעיין במידע עליו מבוססת חוות הדעת, או בתמצית המידע, ככל שמדובר במידע שאינו חסוי".

ישי שרון:


למה אי אפשר לתת לנאשם תמצית גם של המידע החסוי? זה נעשה גם בוועדות שחרורים. 

היו"ר דוד רותם:


מדובר על מידע חסוי שאין לגלותו.

ישי שרון:


אם למשל יש איזה טעם מודיעיני - - - 

היו"ר דוד רותם:


 אם יש לי מידע שהאיש הזה חבר בארגון הפשע של אסי אבוטבול, אני צריך לגלות לו את זה? התשובה – לא. בוועדת שחרורים זה אחרי שסיים לרצות את העונש. לא לפני. 

ישי שרון:


אין לי התנגדות לא לגלות לו את המידע החסוי, אבל שתינתן לו תמצית מידע של המידע החסוי. 

היו"ר דוד רותם:


 לא. יש הבדל בין אדם אחרי שריצה את עונשו ומבקש שיורידו לו שליש לבין אדם שטרם התחיל לרצות את עונשו ועליי לתת לו הנחה כדי שיילך לעבודות שירות. לא אגלה לו מידע שעלול לפגוע אחר-כך בדברים אחרים. לא אגלה לו את המידע. 

יוכי גנסין:


אני חייבת להודות שהוא צודק. אנחנו כן נותנים פרפרזה גלויה. קרי: הוועדה, או במקרה הזה בית-המשפט יכול לגלות לו שהסיבה שהוא לא מרצה עבודות שירות נובעת ממידע שהוצג שהוא חבר בארגון פשע, נקודה. אבל כל המידע שעליו נסמכת הפרפרזה הזאת לא מגולה לו. זה הכול. 

היו"ר דוד רותם:


 אני קובע שבית-המשפט לא יגלה את המידע. מעבר לזה, שייתן לו פרפרזות ושייתן לו פרזות ושייתן לו פרסקים, מה שהוא רוצה. את המידע לא יגלה לו. 

ישי שרון:


לזה התכוונתי, לפרפרזה. כתוב שאת תמצית המידע הוא לא מקבל. 

היו"ר דוד רותם:


 ככל שמדובר במידע חסוי שאין לגלותו. אם פרפרזה זה דבר שמותר לגלותו אז יתנו לו. 

ישי שרון:


לפי הנוסח הזה – לא. תמצית מידע זה פרפרזה. 

היו"ר דוד רותם:


 תמצית מידע – פירושו תמצית של המידע.

ישי שרון:


זה פרפרזה.

נעמה מנחמי:


 לא. הכוונה לא לאותו דבר.

היו"ר דוד רותם:


תמצית המידע פירושו שלוקחים את כל המידע שיש ואומרים: יש א', ב', ג', ד' וזה נכתב בראשי פרקים. 

רביד דקל:


אפשר להגיד למה התכוונו במקור? אני חושבת שהניסוח לא מוצלח. אקרא את זה כפי שזה היה אמור להיות: ככל שחוות דעת נסמכת על חומר לא חסוי אפשר לתת את החומר שעליו היא נסמכת; אם מדובר בחומר חסוי – תינתן תמצית. לזה התכוונו. יש לסעיף הזה שני רכיבים: אחד מדבר על חומר לא חסוי והשני על חומר חסוי. לכן היה צריך להיות כתוב לפני המילה "או": "וככל שמדובר במידע חסוי שאין לגלותו אפשר לתת לו תמצית מידע". לכך התכוונו.

היו"ר דוד רותם:


אז נעשה את זה נורא פשוט. יהיה כתוב: "בית-המשפט רשאי להורות לממונה לתת לנאשם לעיין במידע עליו מבוססת חוות הדעת, ככל שלא מדובר במידע שאין לגלותו, או בתמצית המידע".

יוכי גנסין:


אבל גם התמצית יכולה לפגוע. לכן כתוב בהסדר בחוק שחרור על תנאי – זה מה שרציתי לצטט - - - 

היו"ר דוד רותם:


 סליחה, הרגע הסבירו לי אחרת. אני לא מבין, תלכו ותעשו שיעורי בית. 

יוכי גנסין:


עשינו שיעורי בית. בסך הכול ביקשנו להפנות להוראה שבסעיף 17(ו) לחוק שחרור על תנאי, שם כתובה נוסחת האיזון. בסעיף 17 נקבע: "החליטה הוועדה שלא לגלות לאסיר או לבא כוחו תוכנו של מידע חסוי, כולו או מקצתו, תעביר הוועדה לאסיר פרטים או תמצית של המידע החסוי, ככל שניתן לעשות כן מבלי לפגוע בביטחון המדינה או בעניין הציבורי האחר", נקודה. זה מה שרציתי. 

היו"ר דוד רותם:


 אין שום בעיה. ננסח את זה.  

נעמה מנחמי:


בסעיף 51ג (עבודת השירות) לא היו שינויים.


סעיף 51ד בוטל – זה עבודות משק. 


סעיף 51ה (התנאים בעבודת שירות) – הסנגוריה בטוּבה בדקה את זה והוא אכן מתנדב והכול בסדר. 


בסעיף 51ו(ב) (תקופת עבודת שירות) העלה ארגון "בזכות" הצעה. אני סבורה שהיא לא מדויקת מספיק כדי להוסיף אותה. "שבוע עבודה של עובד שירות יהיה בן חמישה ימי עבודה", ואחר-כך דיברנו בישיבה הקודמת על רצף. הסעיף קובע: "... ואולם רשאי בית-המשפט או הממונה, במקרים חריגים בשל נסיבותיו החריגות של הנאשם או בהתאם לנהוג במקום עבודת השירות, לאשר ביצוע עבודת שירות בהיקף שעות יומי נמוך יותר, ובלבד שלא יפחת משש שעות עבודה ביום". אנחנו אמרנו "שש שעות עבודה רצופות ביום" והם רוצים להוסיף "למעט אם קיימת חוות דעת רפואית המחייבת הפסקה".

היו"ר דוד רותם:


לא נכון להגיד את זה. הממונה רשאי במקרים חריגים, בשל נסיבות חריגות לאשר 6 שעות, ולכן לא צריך את המילה "ברצף".

צביה וייסברג:


במהלך 6 השעות אנשים לפעמים צריכים הפסקות, זאת אומרת שאפשר למשוך את זה על פני 7 שעות אבל שיינתנו הפסקות במהלך 6 השעות. 

היו"ר דוד רותם:


 כמה זמן הם צריכים הפסקה, בערך?

צביה וייסברג:


יכולה להיות הפסקה של רבע שעה. 

היו"ר דוד רותם:


 מכיוון שיום העבודה הוא של 8 שעות, כשנותנים לו 6 שעות הוא יכול לעשות פעמיים הפסקה של רבע שעה. 

צביה וייסברג:


השאלה אם זה מובן מתוך הדברים שכתובים כאן. אם מדובר על 6 שעות ובמהלך 6 השעות הוא צריך הפסקות, זה לא מובן מתוך הדברים. 

נעמה מנחמי:


 אולי נכתוב את המילה "רצופות" אחרי "שמונה שעות וחצי". 

יוכי גנסין:


אתם מבינים שבגלל שהשמטתם את צרכי מקום העבודה, יוצא שהוא יכול לעשות את זה בין 6-12 בלילה. 

היו"ר דוד רותם:


הממונה צריך לאשר את זה. 

נעמה מנחמי:


 לא השמטנו את צרכי מקום העבודה. כתוב: "או בהתאם לנהוג במקום עבודת השירות".

היו"ר דוד רותם:


 או בהתאם לקביעת הממונה. זה בסדר. זה לא מפריע לי. 

נעמה מנחמי:


 אי אפשר לבנות מיטת סדום. את המילה "רצופות" הוספתי לאחר המילים "שמונה שעות וחצי".


את סעיף קטן (ג) הפרדנו כי זה היה מנותק מכל הקשר, אבל זה נשאר אותו דבר ואין שינויים: "עובד שירות לא יעבוד ביום מנוחה ...". אין שינויים מאז הישיבה הקודמת. 


סעיף 51ז (הפסקה בעבודת שירות) – בשבוע הקודם הורדנו בסעיף קטן (ב) את המילים "ההודעה תהיה בדרך שתיקבע בתקנות", מכיוון שאין תקנות. 


משרד המשפטים הציע להוסיף בסעיף קטן (ג) את הרכז: "עובד שירות לא יעדר מעבודתו אלא באישור הממונה, הרכז או מפקח".


באשר לטעמים הרפואיים – ביקשנו מהממונה וממשרד המשפטים לראות אם יוכלו למצוא פתרון לגבי רופאים שיהיו זמינים לעובדי השירות. הם חזרו אלינו עם תשובה שאין להם פתרון לזה. 

היו"ר דוד רותם:


 מה המשמעות?

רביד דקל:


שב"ס הציעו פתרון אחר ואני מציעה שהם יציגו אותו. הם הציעו שאפשר יהיה לצבור כ-30 ימי מחלה באישור. זה מנת ימי מחלה שהממונה חושב שהיא לגיטימית לאורך התקופה של חצי שנה. ומה קורה עם עבודות שירות לתקופה קצרה יותר? גם אז ניתן לצבור 30 ימי מחלה? מי שחורג מ-30 הימים האלה, זה יהיה עילה להפסקה מנהלית של עבודות השירות שלו. 

היו"ר דוד רותם:


 בואו נחלק את זה לשתיים. אדם עבד בעבודת שירות. בדרך למקום העבודה התנפלו עליו אנשי משפחת פשע ושברו לו את שתי הרגליים. לאחר מכן הוא אושפז בבית-החולים במשך חודשיים. זה עילה להפסיק לו את עבודות השירות?

רביד דקל:


לזה אנחנו נותנים פתרון אחר, בכך שהממונה יוכל לגשת לבית-המשפט. ריככנו את התנאי של אי-כשירות רפואית. הוא יוכל לגשת לבית-המשפט ולהגיד שהעונש הזה לא מתאים לאותו אדם. 

היו"ר דוד רותם:


 האיש ישכב במשך חודשיים בבית-החולים ואחרי חודשיים יוכל לחזור לעבודות השירות? 

נעמה מנחמי:


ואם שהה בבית-החולים במשך 31 ימים? לא בשל כך מפסיקים לאדם את עבודות השירות. 

היו"ר דוד רותם:


 עם כל הכבוד, אתם הולכים כאן רחוק מדי ואני לא רוצה ללכת אחריכם. אני רוצה שתמצאו פתרון טכני, כמו גימ"לים בצבא. תמצאו אתם את הפתרון, רבותי. אדם שהוא עובד שירות מודיע לכם שהוא מאושפז בבית-חולים כי יש לו כאב ראש. תמצאו דרך לומר לו: אדוני, יש לך 3 ימים לגשת לרופא במקום זה וזה באזור המגורים שלך. מבחינתי תעשו הסדר עם הצבא, או עם קופת-חולים כלשהי, מצדי תשלחו רופא שלכם. אתם רוצים לתת לו הנחה של 30 ימים, כמו עובד מדינה שיש לו 30 ימי מחלה בשנה? אפילו לעובד מדינה אין 30 ימי מחלה בשנה.

אילת טל:


אני מבקשת להרחיב את הדיבור על הבדיקות שערכנו. ערכנו כמה בדיקות וכמה ניסיונות למצוא פתרונות מאז הישיבה הקודמת ביום רביעי. בכל זאת אציג את הרקע. אזכיר שהיום על-פי החקיקה הקיימת כאשר אדם נעדר מחמת סיבה בריאותית כלשהי ומציג אישור רפואי – הוא בעצם נעדר באישור. הימים האלה לא נמנים לו כימי עבודות שירות כמובן, אבל בכל מקרה הוא נעדר באישור. אני מציינת את זה כדי לסבר את האוזן, קודם כול להזכיר את מצב החקיקה הקיים. זה נכון להיום. 

היו"ר דוד רותם:


 איזה רופא? כל רופא?

אילת טל:


כל רופא. הוא מציג אישור רפואי. למה באנו עם העניין הרפואי? 

היו"ר דוד רותם:


 כי גם אתם למדתם פעם בבית-ספר ...

אילת טל:


אומרים לנו לכאורה: מה זה משנה? במילא היום הזה לא נספר, והוא את היום הזה יצטרך לשלם בכל מקרה, אז מה אכפת לכם?

נעמה מנחמי:


יום כן, יום לא, יום למה לא ... 

אילת טל:


למה בכל זאת זה חשוב? זה נולד בעקבות בעיה, לא כמו בדוגמה של אדוני של מי ששברו לו את הרגליים. אדם הוא עובד שירות טוב ויום אחד קורה לו אירוע לבבי והוא עובר צנתור. בסדר, שום בעיות לא יהיו. אגב, אזכיר ששיקול הדעת לעניין הפסקה מנהלית נכון לכל הסעיפים. זאת אומרת, גם אם אדם נעדר מן העבודה יום אחד בלא אישור – לא מייד עורכים לו שימוע ומגישים המלצה ועבודתו נפסקת. 

היו"ר דוד רותם:


 אז תעשו דבר אחר. "עובד שירות לא ייעדר מעבודתו אלא באישור הממונה, הרכז או מפקח, ובמקרה שבו נעדר מטעמים רפואיים גם באישורו של רופא". נקודה. אם יתברר לכם שיש רופאים שמשקרים, איזו עבירה זאת?

יוכי גנסין:


קבלת דבר במרמה.

היו"ר דוד רותם:


 זה מתן דבר במרמה. תעמידו רופא אחד לדין על שנתן מסמכים מזויפים ובזה ייגמר הסיפור. אני לא רוצה שאתם תהיו הרעים, שאתם תצטרכו לקחת על הכתפיים שלכם את ההחלטה אם כן לשחרר אדם מטעמים רפואיים או לא לשחרר אותו. יש רופא ואז יש לכם כיסוי. 


בעבר ייצגתי גופים שהעסיקו אנשים רבים וכאשר הייתי קורא אדם לשימוע כדי לפטר אותו הוא היה מתייצב עם אישור רפואי שהוא עכשיו חולה במשך 30 ימים ואז אני לא יכול לקיים שימוע. פעם אחת שלחתי חברת חקירות לאותו רופא, ערכו אצלו בדיקה והתברר שהאיש בריא כמו שור והרופא אפילו לא ראה אותו. הגשתי תלונה נגד הרופא הזה ובכך נגמר הסיפור – האיש הזה הופיע לשימוע בפעם הבאה. 

אילת טל:


הרופא גם הופיע לשימוע משל עצמו ...

היו"ר דוד רותם:


 הרופא לא הופיע לשום שימוע, תאמינו לי. אבל אין דרך אחרת. 

עדנה טנא:


יש לזה השלכות לעניין הטענה שלכם שעובדי שירות לא מתייצבים לשירות שלהם ונעלמים ולא מאותרים. נושא החולי הוא חלק מן העניין. 

אילת טל:


זה חלק מן הבעיה, אבל היום אני לא יכולה להציע פתרון – על כך בדיוק ערכנו בדיקה – לא של רופא שזמין 24 שעות ביממה, לא של רופאים שיציגו חוות דעת, אם זה רופא קרדיולוג, רופא עור או רופא עיניים. אני לא יכולה להעמיד את כל הסריה של הרופאים המומחים. 

דניאל אקוקה:


אדוני היושב-ראש, אני מבקש להסביר בקצרה מאין נבעה הבעיה הזאת. 

היו"ר דוד רותם:


 עזוב לרגע מאין התעוררו הבעיות. אני רוצה לשאול אתכם האם הפתרון שאני מציע, שיהיה כתוב: "עובד שירות לא ייעדר מעבודתו אלא באישור הממונה, הרכז או מפקח, ובמקרה שבו נעדר מטעמים רפואיים גם באישור רופא" מקובל עליכם?

יוכי גנסין:


כל רופא?

היו"ר דוד רותם:


 כל רופא. 

ירין שגב:


זה לא משנה את המצב הקיים היום. 

יוכי גנסין:


אם לפחות זה רופא של קופת-חולים או חדר מיון, עוד איכשהו. אבל - - - 

רביד דקל:


את זה אפשר לקבוע בכללים. 

היו"ר דוד רותם:


 האישור יהיה לפי כללים שקבע השר לביטחון פנים בתקנות, בלי צורך באישור של ועדת החוקה, חוק ומשפט. 

נעמה מנחמי:


 רק רופא של נציב שירות בתי-הסוהר.

יוכי גנסין:


לא. חבר הכנסת רותם הוריד את הרופא של נציב שירות בתי-הסוהר.  

היו"ר דוד רותם:


 אם השר יקבע בתקנות וזה לא יהיה מקובל אז ארגון "בזכות" יעתור לבג"ץ נגדו. 

יוכי גנסין:


הכוונה שזה לא כל אחד שמשלמים לו כסף ונותן אישור. 

נעמה מנחמי:


 אין בעיה, אבל אפשר לקבוע מי הרופא הזה בכללים באישור ועדת החוקה, חוק ומשפט.

דניאל אקוקה:


בסך הכול רצינו למצוא פתרון היות ויש לכך השפעה יום-יומית על מי שרוצה להעסיק עובד שירות. אם עובד השירות מגיע אליו כל יום עם אישור אחר למחלה המעסיק לא רוצה שיעבוד אצלו. 

היו"ר דוד רותם:


 אדוני הממונה, אתה רוצה שאפתור לך את הבעיה? תחזיק רופא בשירות בתי-הסוהר, תן לו רכב עם נהג ושהרופא הזה ייסע לבדוק בביתו כל מי שמודיע לך על היותו חולה, בהפתעה, בלי להודיע לו מראש. מי שהוא יתפוס כמתחזה – תבטלו לו את עבודת השירות. אני לא יכול להשאיר את זה כפי שאתם רוצים: "רופא – כהגדרתו בפקודת בתי-הסוהר". יש בוודאי רק שניים כאלה בארץ, אחד ברמלה ואחד בבאר-שבע.

אילת טל:


יש הרבה יותר, אבל זה עדיין לא יספק את הצרכים. 

היו"ר דוד רותם:


 זה לא יפתור לי את הבעיה. 

יוכי גנסין:


זה לא יהיה מדן ועד אילת. 

היו"ר דוד רותם:


 לאן הירושלמי צריך לנסוע, לרמלה?

יוכי גנסין:


לכן אמרתי: רופא ציבורי כלשהו. 

היו"ר דוד רותם:


 תודה. 

"(ד)
ימי הפסקת עבודת שירות וימי העדרותו של עובד שירות לפי סעיף זה, לא יבואו במנין תקופת עבודת השירות למעט העדרות מסיבות רפואיות בשל תאונת עבודה שאירעה במסגרת עבודת השירות."


בסדר גמור. 

רביד דקל:


זה תוספת שהסנגוריה ביקשה. 

היו"ר דוד רותם:


 מה לא טוב בזה?

יוכי גנסין:


אם בעקבות תאונת עבודה במשך 40 ימים הוא לא נמצא, מונים לו את זה כאילו עשה עבודת שירות? זאת לא תהיה עילה להפסיק לו את עבודות השירות, אבל גם לא סיבה שלא יצטרך להשלים את העבודה. 

היו"ר דוד רותם:


אם הוא היה בכלא ונפל עליו מוט ברזל ועכשיו הוא שוכב במשך 3 חודשים בבית-חולים "הדסה" בירושלים, זה נחשב בתקופת המאסר שלו?

יוכי גנסין:


זה לא נחשב לו היעדרות לא מותרת. 

היו"ר דוד רותם:


 זה נחשב לו בתקופת המאסר, ועל זה אחר-כך מורידים עוד שליש. אז מה את רוצה?

יוכי גנסין:


לפי השיטה שלך יוצא שהוא מרוויח פעמיים. אדם נידון ל-9 חודשי מאסר. הוא עבד במרכז התעסוקה בשב"ס, נפל עליו דיקט והוא מאושפז. 

היו"ר דוד רותם:


 האדם הזה נידון ל-9 חודשי מאסר, נכנס לכלא ב-1 בינואר אך ב-2 בינואר קיבל אירוע לבבי. לקחו אותו לבית-החולים ועשו לו צנתור.

יוכי גנסין:


ואז הוא שוכב במר"ש (מרכז רפואי שב"ס) שהוא בית-החולים של שירות בתי-הסוהר. 

היו"ר דוד רותם:


 הוא במצב קשה. יש לו אירוע לבבי ואירוע מוחי ועוד כמה אירועים והוא שוכב בבית-חולים "הדסה" במשך 6 חודשים. אחרי 6 חודשים הוא משתחרר, מגיע לשירות בתי-הסוהר ואומר: רבותי, התנהגתי טוב מאוד, מגיע לי שליש. בודקים, מעלים אותו לוועדה, הוא מקבל שליש ואז הוא כבר שירת 6 חודשים והוא הולך הביתה. 

יוכי גנסין:


כאשר מדובר באדם שלא יכול – לפעמים יש הסדר מיוחד בחוק שחרור על תנאי לגבי אדם חולה, שבמצב הדברים הזה אפשר אפילו לשחרר אותו. 

היו"ר דוד רותם:


 גם כאן יש מקרים כאלה. הרי יכול להיות מקרה שאדם התחיל את עבודות השירות ולמחרת בוקר קיבל התקף כל-כך קשה שהוא שוכב אחריו 6 חודשים בבית-החולים. 

יוכי גנסין:


לשיטתך בזה שהוא שוכב בבית-החולים הוא ריצה את עבודות השירות שלו?

היו"ר דוד רותם:


 לא. אבל אם זה קרה לו כתאונת עבודה בעבודות השירות אני לא צריך לפגוע בו. 

יוכי גנסין:


אז הוא הרוויח פעמיים. 

היו"ר דוד רותם:


אגיד לך מה יקרה אחרת. לפני שהוא ייכנס לחדר הצנתורים הוא יחתום על פתק: לא רוצה עבודות שירות. תקחי את זה, תלכי לשופט, הוא ייתן לו 6 חודשי מאסר בפועל. עכשיו האיש ייכנס לחדר הצנתורים, יקבל אירוע לבבי ואירוע מוחי, ישכב 6 חודשים ויילך הביתה. אני לא רוצה שאם אדם נפגע בתאונת עבודה בזמן עבודות השירות שלו נגיד לו: אדוני, זה על חשבונך. 

יוכי גנסין:


תבין שהוא לא יְרצה את עונשו. דווקא בגלל הסיפור שאתה מספר. זאת אומרת, אם הוא קיבל אירוע לבבי ואירוע מוחי, נגזרו עליו 4 חודשי עבודות שירות, הוא היה מאושפז ואחרי כן היה בבית הבראה לחולי לב – הוא בעצם לא ריצה את עונשו. זאת המשמעות. שהוא מקבל הנחה. פטור מלא. 

היו"ר דוד רותם:


 גם אם הוא בכלא יקרה אותו דבר. 

אילת טל:


זה לא אותו דבר כי כאשר אדם חולה בכלא הוא עדיין בשלילת חירות. 

יוכי גנסין:


הוא בשלילת חירות מוחלטת. הוא נמצא במר"ש.

היו"ר דוד רותם:


 כמה אסירים מאושפזים במר"ש?

יוכי גנסין:


עשרות. 

היו"ר דוד רותם:


 איפה נמצא מר"ש?

אילת טל:


ברמלה, בתוך בית-הסוהר. 

היו"ר דוד רותם:


 זה הבניין הגבוה מצד שמאל? כשהייתי שם לאחרונה בסיור ביקורת אמרו לי שמרבית האנשים שנמצאים שם הם פגועי נפש. 

יוכי גנסין:


ממש לא. 

אילת טל:


יש שם קומה אחת של מחלקה סגורה וקומה אחת פתוחה. 

יוכי גנסין:


אתה מערבב בין המב"ן, המג"ן ומר"ש. 

היו"ר דוד רותם:


 תוסיפי עוד כמה ראשי תבות ואני בכלל אלך לאיבוד ... 

יוכי גנסין:


מב"ן זה מרכז בריאות נפש. זה החטיבה לפסיכיאטריה משפטית של משרד הבריאות. מר"ש זה מרכז רפואי שב"ס.

דניאל אקוקה:


אני רוצה להזכיר שעובדי שירות, על-פי נתונים שהצגנו כבר, 50% מהם שהו בעבר במתקני כליאה. אני רואה כבר את התמונה, מה יקרה בעוד תקופה. עובדי השירות האלה יהיו חלילה מעורבים בתאונה בדרך לעבודה, או במקום אחר לגמרי ויספרו שהתאונה אירעה בדרך לעבודה. נמצא את עצמנו ממשיכים לרוץ אחרי אלה שמנסים להתל בנו. 

היו"ר דוד רותם:


 כאן מדובר על תאונת עבודה שאירעה במסגרת עבודת השירות. תוסיפי: "במסגרת עבודת השירות ובמקום עבודת השירות".

דניאל אקוקה:


ואם התאונה אירעה בשל רשלנותו? אם הוא בכוונה עשה פעולה כדי להיפגע? לכן יש ביטוח לאומי. 

היו"ר דוד רותם:


 תעשו לי טובה, בחייכם. תראו לי כמה אנשים בעולם הזה הם כל-כך לא נורמליים שמוכנים לפגוע בעצמם כדי להשתחרר מעבודות שירות, והם עדיין לא בגדר לא-נורמליים שאתה מוכן לתת להם עבודות שירות. יש גבול, באמת. הדמיון עובר כל גבול. אדם שמוכן להוריד על הרגל שלו חפץ כבד ולשבור את הרגל כדי להשתחרר מעבודת השירות – גם זה יש. אדם כזה מראש אל תשלח לעבודות שירות. אותו תשלח למב"ן. 

דניאל אקוקה:


לפי חוות הדעת היום אצטרך לשלוח אותו כי אני לא יכול למנוע את זה ממנו. 

נעמה מנחמי:


 גנ"מ דניאל אקוקה, יש לך אפשרות גם לעשות הפסקה מנהלית בשל הרבה מאוד סיבות, שאחת מהן היא כושר עבודה לקוי. במקרה כזה, ובוודאי כשיש לך חשד שהאדם עשה את זה באופן מכוון, אתה יכול לפעול בנתיב הזה. 

דניאל אקוקה:


המציאות חזקה יותר. אני רוצה לספר לכם, וזה נקשר גם לימי מחלה – כאשר עובד שירות מביא אישור ל-10 ימי מחלה הוא לא חולה, אנחנו יודעים שהוא לא חולה. הוא פשוט קבלן ביצוע שיש לו עכשיו עבודה ל-10 ימים והוא הוציא 10 ימי חופשת מחלה. ואם הוא סיים את העבודה אחרי 6 ימים הוא בא אלינו ואומר: עכשיו אני כבר לא חולה, אני רוצה להתחיל לעבוד. הם מהתלים בנו עד אין קץ. אני חושב שצריך לשים סוף לעניין הזה. 


(הישיבה נפסקה ב-13:10 ונתחדשה ב-13:12)

יוכי גנסין:


יש כאן בעיה. חייבים לשמוע את המפקח שבא מן השטח. אם אדם נפגע בתאונת עבודה ולא יכול לרצות את עבודות השירות כי יש לו בעיה ביד אז עניינו יובא לממונה שיחליט האם לשים אותו במקום אחר או לא. אבל לא יכול להיות שהוא יישב בבית וירוויח מזה. הוא למעשה מקבל פטור. זה מיטיב את מצבו וכדאי לו. הרי אמרנו גם שהמפקח רשאי לשקול אם יש לו כושר לקוי. אם הוא נפגע בתאונת עבודה ובאמת לא יכול להרים משאות אלא יכול רק להרים טלפון, בסדר, אז עבודת השירות באותו מקום תופסק והוא יועבר למקום רצוי אחר. את זה אני רוצה לכתוב, ולא שהימים הללו יימנו לו במספר הימים. אם זה נמנה לו – זה שווה לו. 

ישי שרון:


זה לא נמנה. הוא יכול להעביר מטעמים סבירים. יש סעיף כזה. 

יוכי גנסין:


זה לא כתוב כאן. 

היו"ר דוד רותם:


 זה כתוב בהמשך. השאלה אחרת. אדם נפגע בתאונת עבודה ולוקח לממונה שבועיים להחליט. בינתיים האיש שוכב בבית-החולים. למה שזה לא יימנה לו? בדיוק כמו בכלא. גם בכלא לא מחזירים אותו מבית-החולים למר"ש.

דניאל אקוקה:


כן מחזירים אותו למר"ש.

היו"ר דוד רותם:


 אחרי כמה זמן?

יוכי גנסין:


כאשר הוא יוצא מן המצב הרפואי הקשה, למשל הוא יוצא מטיפול נמרץ ועדיין לא יכול להיכנס לבית-סוהר רגיל, מעבירים אותו למר"ש. אבל פוגעים בחירותו, כלומר הוא כן מרצה מאסר. הוא פשוט מרצה מאסר במקום מיוחד, בפיקוח רפואי. 

היו"ר דוד רותם:


 כשהוא נמצא בבית-החולים הוא לא בפיקוח. 

דניאל אקוקה:


הוא בפיקוח עם שמירה, ואין לו ביקורים. 

יוכי גנסין:


לכן זה ריצוי מאסר. זה ההבדל. 

היו"ר דוד רותם:


 תסלחו לי שאני מעיר לכם מכיוון שהייתי נוכח בדברים כאלה, ביליתי תקופה מסוימת בטיפול נמרץ בהדסה ואני מודיע לכם שהרופאים לא נותנים לשוטרים להתקרב לאסירים. 

יוכי גנסין:


הסוהרים עומדים מחוץ לדלת, לא ליד המיטה. בסדר. אבל זה בפיקוח. 

רביד דקל:


כל אחד יכול להיכנס ולדבר עם האסיר שמאושפז שם? דינו ככל חולה אחר שמאושפז?

היו"ר דוד רותם:


 אם את שואלת אותי, כן.  

דניאל אקוקה:


לא. תלוי בקטגוריה שלו ובתקופת המאסר. יש אסירים שמשגיחים עליהם אפילו שניים. 

יוכי גנסין:


תלוי מי הוא. אסור לכבול אותו – יש הוראה כזאת של מנכ"ל משרד הבריאות. 

היו"ר דוד רותם:


 אנחנו לא מדברים על אדם כזה, אלא על מי שעושה עבודות שירות. אלה בדרך כלל לא אנשים שנאשמים בחטיפה, אונס או רצח, אל תשכחו. אנחנו מדברים על עבריינים, אני מקווה, קלים.

יוכי גנסין:


לאסיר בכלא התקופה הזאת נספרת משום שהוא לא משוחרר לאחר שנפגע בתאונת עבודה או חלה, ואילו כאן התקופה כן נספרת לו. 

היו"ר דוד רותם:


 היא נספרת בשני המקרים, לטענתי. השאלה רק האם יש עליו פיקוח או אין עליו פיקוח באותו זמן. זה ההבדל היחיד. 

יוכי גנסין:


עובד השירות יושב בבית ואשתו מגישה לו מרק ואתה סופר לו את זה כביצוע עבודות שירות? 

היו"ר דוד רותם:


 נכון, אני סופר לו את זה כאילו הוא יושב במאסר. 

יוכי גנסין:


אבל הוא לא יושב במאסר. הוא לא עובד, בעוד שהאסיר על-פי התסריט שלך שהה שבועיים בטיפול נמרץ וכאשר נותק מן המכשירים לא יכל לחזור לבית-סוהר רגיל בגלל תנאי הכליאה ולכן הוחזר למר"ש לחודש. מר"ש זה בית-כלא שפשוט יש בו טיפול רפואי, זה הכול. 

היו"ר דוד רותם:


 אני שואל על השבועיים שבהם הוא שוכב בטיפול נמרץ. זה נמנה לו או לא?

יוכי גנסין:


אצל אסיר – כן. 

היו"ר דוד רותם:


 למה שזה לא יימנה באותה מידה לאסיר בעבודות שירות? אל תשכחי שהוא אסיר. 

דניאל אקוקה:


הוא לא אסיר.

היו"ר דוד רותם:


הוא אסיר בעבודות שירות. זאת ההגדרה בחוק. 

דניאל אקוקה:


הוא נמצא בעבודה. הוא לא אסיר. 

רביד דקל:


אתה גורם לתמריץ שלילי. 

יוכי גנסין:


לו היית רוצה לצמצם את זה לאשפוז בבית-חולים, מילא. אבל אתה רוצה להרחיב מעבר לזה. 

דניאל אקוקה:


אם הוא אסיר אז נכניס אותו לכלא. 

יוכי גנסין:


אם אתה מצמצם את זה למה שחיוני לצורך העמדתו על הרגליים, זה דבר אחד, אבל אם אתה כולל את כל תקופת הגבס והפיזיותרפיה והגלים הקצרים והאולטרה-סאונד, זה דבר אחר. זה תמריץ לא טוב. 

אילת טל:


אתה מדבר על המקרים הפשוטים והם לא הבעיה. הבעיה שלנו היא שאדם יהיה בעבודה ויגיד: אוי, אוי, סובבתי את הרגל. 

יוכי גנסין:


נקעתי את הרגל, נתפס לי הגב. 

נעמה מנחמי:


 במקרה כזה אולי נגביל את זה לאישור של רופא שב"ס?

היו"ר דוד רותם:


 אני רוצה אישור של רופא שב"ס. אני רוצה אישור רפואי. זה לא מקרה שאדם אומר: כואב לי הגב ואני לא יכול לעבוד. 

דניאל אקוקה:


יש אלמנט נוסף שצריך לכלול – המעורבות של הביטוח הלאומי. ברגע שיש תאונת עבודה בהיותו מתנדב, אנחנו מעדכנים את הביטוח הלאומי והביטוח הלאומי שולח אנשים לחקור את המקרה. לי אין אפשרות להגיד אם היתה תאונה או לא היתה, אם זה בשל רשלנותו או לא בשל רשלנותו, האם הוא בא עם הפציעה מן הבית או לא, והוא תובע את הביטוח הלאומי.

היו"ר דוד רותם:


 כמה זמן הביטוח הלאומי בודק את זה?

דניאל אקוקה:


זה תהליך מאוד-מאוד אטי. 

ישי שרון:


רופא שב"ס יכול לבדוק. 

דניאל אקוקה:


רופא שב"ס לא יכול. 

היו"ר דוד רותם:


 למה הוא לא יכול? נעזוב לרגע אם זה תאונת עבודה או לא, אבל רופא שב"ס לא יכול לראות האם הוא פצוע פציעה שמונעת ממנו את האפשרות לעבוד?

דניאל אקוקה:


אם זה פציעה שמונעת ממנו להמשיך לעבוד יש לנו אפשרות לתת מענה במקום. 

נעמה מנחמי:


 אבל אם זה רק שבועיים לא תפסיק לו את עבודת השירות כי הוא לא יכול לתת לך שירות במשך שבועיים. 

רביד דקל:


בסעיף 51י יש מצב של אי-כשירות קבועה. קבענו שזה דורש אישור של רופא שב"ס. אני מציעה שנעתיק את המנגנון של האישור גם לאי-כשירות הזאת. 

נעמה מנחמי:


 אתם לא סומכים על רופאי השב"ס שלכם?

דניאל אקוקה:


אני כבר רואה לנגד עיניי עובדי שירות באים עם גזר-הדין שלהם ולא מרצים ולו יום אחד. 

יוכי גנסין:


הרופא קבע לו אי-כשירות. אז כל התקופה הזאת תימנה? לא ינסו למצוא לו מקום עבודה אחר?

היו"ר דוד רותם:


מדובר על "תאונת עבודה שאירעה במסגרת עבודת השירות ובמקום עבודת השירות". איך הוא לא ירצה יום אחד? אם הוא קיבל התקף לב יום לפני שהתחיל עבודות שירות, זה לא נחשב. 

דניאל אקוקה:


הוא התחיל עבודת שירות וקיבל התקף לב. 

היו"ר דוד רותם:


 עם התקף לב יש לי בעיה, עזוב. נניח שנפל עליו דיקט ונשברו לו הידיים. מה אתה רוצה שיקרה אתו?

דניאל אקוקה:


הייתי מצפה, היות ונגזר דינו לעבודות שירות כחלופת מאסר, אם הוא לא יכול להיות שם שהיה בכלא, זה המקום שלו. זה חלופת כליאה. 

יוכי גנסין:


או במקום שהוא יכול לרצות את עבודות השירות. ייתכן שגם אם נפל עליו דיקט הוא יכול להרים טלפון במרכזייה. 

היו"ר דוד רותם:


 עזבו את זה. נחשוב על הסעיף הזה ונגיע אליו בהמשך. אני רוצה להתקדם. 

נעמה מנחמי:


סעיף 51ח – חובותיו של עובד השירות

"(א)
עובד השירות יודיע לממונה על כתובת מגוריו הקבועה, וכן יודיע לממונה על כל שינוי בכתובת המגורים האמורה, בתוך 24 שעות ממועד השינוי".


אפשר להגדיל את זה ל-48 שעות? כן. 

יוכי גנסין:


אגב, הוא יודיע בעל-פה או בכתב? הרי הוא יגיד: צלצלתי ולא ענו לי. 

נעמה מנחמי:


 זה לא "יודיע". את מחפשת להם תירוצים? שיקראו את הפרוטוקול, האמיני לי שהם יהיו הרבה יותר חכמים ...

היו"ר דוד רותם:


 את רוצה לקבוע "יודיע בכתב"?

יוכי גנסין:


כן. 

נעמה מנחמי:


 ואם אין לו פקס בבית? אז אסור לו להודיע? מכתב יגיע אחרי 3 ימים. 

יוכי גנסין:


המילה "יודיע" היא פתח לקשיים. הוא יגיד: השארתי הודעה ולא ענו לי. 

היו"ר דוד רותם:


 אתם רוצים שנכתוב "במכתב בדואר"?

יוכי גנסין:


אבל מחקתם את המילים "בדרך שתיקבע בתקנות".

נעמה מנחמי:


 כי אין תקנות. 

היו"ר דוד רותם:


 אני פוטר אותך מן התקנות. אני לא מבין אותך. כל פעם את רוצה שוב תקנות. אתם תקבעו את הדרך בכללים. מה את רוצה ממני?

יוכי גנסין:


טוב. 

נעמה מנחמי:


 יש לכם הוראות שב"ס. תכתבו הוראה מסודרת. אגב, אם זה יהיה בדואר רשום אני אראה את היום שבו הוא שלח את הדואר הרשום כיום שבו הוא הודיע. לא את היום שבו זה התקבל. אם לדואר ישראל לקח שבוע להעביר את המכתב אז שבוע הוא יצא בחסד. 

יוכי גנסין:


הלוואי והיה מדובר בשבוע. הדוח החריף של מבקר המדינה על כל נושא עבודות השירות גילה שאנשים לא ריצו מאסר בעבודות השירות במשך שנים, 3, 4 ו-5 שנים. למה? כי הם הודיעו ולא מצאו אותם ...

נעמה מנחמי:


 אנחנו מנסים לפתור את זה עכשיו. 

היו"ר דוד רותם:


 כתבתי שעליו להודיע תוך 48 שעות בכתב ובדואר רשום. הרי עד שתמצאי אותו בעוד 4 שנים הוא כבר יאבד את הקבלה. את רוצה שאני אלמד אותך? אתם תקבעו כללים ובהם תקבעו את כל הדברים הללו.

יוכי גנסין:


בסדר. 

נעמה מנחמי:

"(ב)
עובד שירות יבצע את עבודת השירות שהוטלה עליו ויציית" – כאן ביקש משרד המשפטים להוסיף: "לכללים שקבע הממונה על עבודות השירות" – "ולהוראות מפקח בכל הקשור לעבודת השירות."


 השאלה אילו כללים אתם רוצים לקבוע. מה זאת אומרת?

אילת טל:


יש היום כלליים בסיסיים מאוד של נהלים במקום העבודה. יש מקומות עבודה, כמו למשל בתי תמחוי למיניהם – בהם זה פחות חשוב. כאן אלה כללים שקובעים: אתה צריך להגיע בזמן, אתה צריך להחתים כרטיס. 

נעמה מנחמי:


אבל כל הדברים האלה גם כתובים לו.

אילת טל:


אבל לא כל דבר כתוב. 

נעמה מנחמי:


 אנשי הסנגוריה, יש לכם הערות על זה?

דניאל אקוקה:


הכללים האלה בדרך כלל הם כללים מעשיים על הגעתו לעבודה, הצורך להדפיס כרטיס בכניסה וביציאה, אסור לו לקבל אורחים, אסור לו לצאת באמצע העבודה ולחזור. אלה כללים פרקטיים של היום-יום. בוודאי שהוא מקבל אותם. 

היו"ר דוד רותם:


 הבנתי. אסור לו לקבל אורחים?

דניאל אקוקה:


בוודאי. זה כתוב לו בכללים. 

היו"ר דוד רותם:


 ואתם גם מפקחים על הכללים האלה?

נעמה מנחמי:


 הממונה קובע את הכללים הללו עם איזה ייעוץ או ביקורת?

דניאל אקוקה:


בוודאי. יש לנו יועץ משפטי. 

יוכי גנסין:


לא כתוב כאן מי-יודע-מה. כתוב כאן בסך הכול מה שעובד רגיל מחויב בו. 

נעמה מנחמי:


 אינני יודעת, לא הספקתי לקרוא. כרגיל קיבלתי את זה בשנייה האחרונה. 

דניאל אקוקה:


אנו כותבים למשל שאסור לו לצאת מן הארץ. 

היו"ר דוד רותם:


 מי שיחשוב שהכללים לא בסדר שיעתור לבג"ץ. 

נעמה מנחמי:


 לסנגוריה תהיה עוד קצת עבודה ...


סעיף 51ט – הפסקה מינהלית של עבודת שירות

"(א)
נציב בתי-הסוהר או קצין בדרגת גונדר שהוסמך לכך על ידו, רשאי, לאחר שנתן לעובד השירות הזדמנות לטעון טענותיו בפניו להחליט כי עבודתו של עובד שירות לא תחל או תופסק וכי הוא ישא את עונשו או יתרת עונשו, לפי העניין בבית סוהר, אם ראה הנציב כי נתקיים בעובד השירות אחד מאלה לפי העניין".


אני רוצה לציין שקודם נאמר "לאחר שנתן לעובד השירות הזדמנות לטעון טענותיו בפני מי שהסמיכו לכך" ואנחנו מחקנו את זה מאחר וחשבנו - - - 

היו"ר דוד רותם:


 לא יכול להיות שאחד שומע ואחד מחליט. 

נעמה מנחמי:


 אלא אם כן תסבירו לנו ותשכנעו אותנו אחרת. עכשיו כשהצגתי את הבעיה, אנא תסבירי. 

יוכי גנסין:


אתחיל מן ההתחלה. רצינו לפתור את הבעיה שנציב יש רק אחד, להבדיל למשל מנציב מס הכנסה שיש לו שישה סגני נציב וגם להם יש לפי פקודת מס הכנסה סמכויות כמו לנציב עצמו. קודם כול, אם הנציב בחוץ-לארץ שלא יקרה שמכיוון שיש רק אחד, כמו "אחד אלוהינו" - - - 

נעמה מנחמי:


 קיבלתם קצין בדרגת גונדר. 

יוכי גנסין:


לכן הרעיון היה שזה לא רק הנציב עצמו אלא שיכול להיות גונדר. זה דבר אחד. 


באשר לסוגיית השימוע – בכל המשפט המנהלי הדברים נקבעו. יש אלפי עובדי שירות וברור לחלוטין שקצין בדרגת אלוף, כי גונדר זה כמו אלוף, לא יכול לשמוע את כל עובדי השירות. זה היה בנוסח המקורי שלנו ואינני יודעת מדוע ירד. זה לא מה שנעשה היום. היום יש ממונה על עבודות שירות שיודע את העוּבדות ומקבל דוח. אתן דוגמאות מכללים שנהוגים בפיזור מועצה מקומית למשל או בוועדת גבולות או בוועדת משמעת במשרד הבריאות. הרעיון הוא שגם אם למנכ"ל או לשר יש סמכות להשעות רופא מתפקידו, לבטל לו רישיון, להקים ועדת חקירה, לשנות, לצרף תחומי שיפוט, כל כיוצא באלה, המנכ"ל או השר הוא שמקבל את ההחלטה, בדומה לנציב כאן, אבל מי שמקיים את השימוע ומברר את העובדות – ולכן עמדנו על כך שזה יהיה בעל-פה אבל יתועד בכתב, על מנת שהדוח בכתב יימסר למקבל ההחלטה – זה מי שהשר הסמיך אותו. מדוע? משום שלא השר ולא המנכ"ל ואפילו לא מנהל מחוז הצפון במשרד החינוך או במשרד הבריאות יכול לשמוע את כל אלפי הפרטים שנוגעים לעניין, בין שמדובר במשרד הפנים ובין שמדובר במשרד הבריאות. זה היה הרעיון. 


סברנו שלא נכון שכל אחד יוכל לשמוע, אלא זה צריך להיות אדם שדרגתו קבועה וגבוהה מספיק, מצד אחד, ושההסמכה הזאת תהיה ברשומות. זאת אומרת, לא כל אחד יוכל לבצע את השימוע הזה, אבל מצד שני הגונדר לא יצטרך לשמוע את כל אלפי האנשים הללו. זה תקלה חמורה מאוד כי ברור לחלוטין שכתוצאה מכך – הגונדר הרי עסוק, יש 6 גונדרים בשב"ס, כל אחד אחראי על מחוז בשב"ס - - - 

קריאה:


 יש 500 שימועים בשנה. 

יוכי גנסין:


יש הרבה מאוד שימועים בשנה. אין שום סיכוי סביר שהגונדרים יוכלו לשמוע את כולם. לכן מקובל עלינו שלא כל אחד ישמע, לא קצין בדרגה נמוכה ובוודאי לא אדם שאינו קצין, אלא אנשים שיוסמכו ויואצלו להם הסמכויות לשמוע. 

נעמה מנחמי:


 מי האנשים האלה?

יוכי גנסין:


קצין בכיר. זה מקובל מאוד בפסיקה ובמשפט המנהלי. זה צריך להיות אדם בדרגת רב-פקד או סגן-ניצב, אבל לא גונדר, לא אלוף.

היו"ר דוד רותם:


 את טועה בדבר אחד. אנחנו מדברים כאן על שינוי פסק-דין. בית-המשפט קבע שהאיש ירצה 6 חודשים בעבודות שירות. עכשיו אנחנו רוצים לבטל את עבודות השירות הללו, שתישאר רק הרישה: האיש הזה ירצה 6 חודשים. 

אילת טל:


התפיסה אחרת לגמרי. זה תפיסת חוק העונשין. 

היו"ר דוד רותם:


 קשה לי להתווכח לבד עם עו"ד יוכי גנסין, אז קודם אתווכח איתה ואחר-כך אתכם. 

יוכי גנסין:


עכשיו בואו נתאר את הסיטואציה, על מה אנו מדברים. 

היו"ר דוד רותם:


 בית-המשפט דן אדם ל-6 חודשים בעבודות שירות. זה גזר-הדין. 

יוכי גנסין:


מאסר שירוצה על דרך של עבודות שירות, כך כתוב. קבעו שהאדם יעבוד באתר ההנצחה של גבעת התחמושת. 

היו"ר דוד רותם:


 ואז הוא הפסיק לבוא לשם. 

יוכי גנסין:


או שהוא לא בא מלכתחילה. 

היו"ר דוד רותם:


 נניח שהוא הפסיק לבוא לשם אחרי יום עבודה אחד. 

יוכי גנסין:


הוא לא מגיע, ולא מגיע, ולא מגיע, ולא מגיע. שולחים לו הודעה בדואר רשום. הוא שינה את הכתובת ולא הודיע, בניגוד למה שכתוב בסעיף הקודם, אז מחפשים אותו עוד ועוד ובסוף תופסים אותו. ממלאים דוח על כך שמתאריך זה וזה ועד תאריך זה וזה הוא לא התייצב. הוא מספק הסבר, שזה בגלל שהוא התגרש וכן הלאה וכן הלאה ולכן הוא לא הגיע. 

היו"ר דוד רותם:


 ואז שומע אותו קצין בדרגת סגן-גונדר. 

יוכי גנסין:


שומע את הטענות, רושם אותן ומעביר את זה לגונדר או לרב-גונדר. 

היו"ר דוד רותם:


 והגונדר אומר: בנסיבות אלה – ללכת לכלא. 

יוכי גנסין:


ממש לא. הוא אומר: בנסיבות אלה, נוכח העובדה שההסברים לא מספקים, אני מחליט על הפסקה מנהלית. על ההחלטה הזאת יש עתירה לפי סעיף 62א רבתי לפקודת בתי-הסוהר. הוא פונה לבית-המשפט. זה לא שקצין מחליט ולמחרת האדם נכנס לכלא. ממש לא. הניסיון מלמד שהוא מגיש עתירת אסיר. הרוב הגדול מגישים עתירת אסירים. העתירה נדונה בפני שופט של בית-משפט מחוזי, אפילו לא בפני שופט של בית-משפט שלום. השופט של בית-המשפט המחוזי אומר שאם האדם נעדר מעבודות השירות תקופה ארוכה כל-כך בלי הסבר סביר, הוא מפסיק את עבודות השירות ומורה על כניסתו לבית-הסוהר. זה ההבדל. לכן אין מניעה שאדם בדרגת רב-פקד או בדרגת סגן-ניצב ישמע אותו. האדם ששמע אותו לא עשה דבר. הוא בסך הכול רשם פרוטוקול.  

היו"ר דוד רותם:


 כמה שימועים יש לכם בשנה?

אילת טל:


בשנת 2007 היו 529 שימועים, מתוכם לבסוף היו 468 הפסקות מנהליות. 


בשנת 2008 היו 430 שימועים, מתוכם היו 364 הפסקות מנהליות.


במחצית שנת 2009 היו 293 שימועים. 

היו"ר דוד רותם:


 מי ערך את השימועים האלה עד היום?

אילת טל:


גם היום, למרות שהמחוקק לא חייב אותנו עם הסמכה – ואגיד יותר מזה, היום בחוק אין חובת שימוע. התקנות הן שדיברו על כך שלפני שהנציב מחליט עליו לתת הזדמנות לעובד לטעון את טענותיו. ואז הנציב הסמיך קצינים בדרגות סג"ד או גנ"מ - - - 

יוכי גנסין:


כלומר אלוף משנה או סגן אלוף.

אילת טל:


הקפידו גם שהם לא מתוך מערך עבודות השירות. 


אזכיר שלפי החוק כאשר הנציב מתבקש להחליט על הפסקה מנהלית צריכה להיות המלצה של הממונה על עבודות שירות. זאת אומרת, פרט לכך שזה עובר שימוע גם הממונה על עבודות שירות ממליץ בפני הנציב על הפסקה מנהלית. הוא רואה את כל התמונה, את כל הדברים, מקבל דיווח על השימוע. כל הדברים הללו נעשים בעת ובעונה אחת. המְשַמֵע הוא אדם שהנציב סומך עליו. בעצם הנציב אומר כאן: אני סומך על הקצינים הללו – הם לא רבים, אגב, הם בודדים, ואנחנו אפילו מקבלים לפעמים תלונות שהם קורסים בשל העניין הזה כי הרי לכל אחד מהם יש את העיסוק שלו, הם לא עובדים כמְשַמְעִים אלא אלה אנשים בדרגות בכירות שיש להם עיסוקים רציניים והם מקדישים לכך זמן. יש להם גם מעין השתלמויות בעניין הזה. הם עורכים את השימוע. במשך הזמן הסברנו שצריך להציג בפני עובד השירות את כל התמונה, את כל הנסיבות שלכאורה עלולות להביא להפסקה מנהלית כנגדו כדי שעובד השירות יעלה את כל הנתונים. כ-60% מן ההפסקות המנהליות מגיעות אחר-כך לעתירה בפני בית-המשפט המחוזי. אני לא יכולה להסביר כמה זה הזוי – ולא חשוב אם זה יהיה עכשיו גונדר – צריך להבין שאם זה מפקד מחוז, ויש 3 מחוזות, או אם זה סגן הנציב – זה פשוט מאסות. שיקול הדעת תמיד מגיע אליהם. 

היו"ר דוד רותם:


 אני לא מתרגש משיקול הדעת. זה שיקול דעת בערך כמו שיקול דעת במתן צו להאזנת סתר. 

אילת טל:


הבאתי דוגמאות לעניין הזה. פעמים רבות כשהנציב עובר על החומר הוא פונה לממונה על עבודות שירות בבקשה לקבל פרטים נוספים. הוא לא כמו חותמת גומי. גם הצגתי את המספרים. זה ממש לא כך. בשימועים האלה לא צריך להציג ראיות כפי שקורה למשל בתיק רצח, אלא זה מְשַמֵע בדרגת סגן גונדר או גונדר משנה ששומע את הדברים ומציג אותם. 

יוכי גנסין:


מציגים את כרטיס העבודה ורואים אם הוא חתם או לא חתם, אם התייצב או לא התייצב. על מה אנחנו מדברים?

היו"ר דוד רותם:


 במשפט מנהלי כשיש זכות שימוע לפני פיטורים, מה שנקרא 'שימוע בלב פתוח ובנפש חפצה', האם מותר שאחד ישמע ומישהו אחר יחליט על הפיטורים למרות שלא שמע את האדם?

יוכי גנסין:


כן, בוודאי. ולכן חייב להיות דוח מתועד בכתב. 

היו"ר דוד רותם:


 עזבי לרגע את הדוח המתועד. האם הפסיקה לא קובעת שלא ייתכן שתהיה העברה? כי בעצם כאן מעבירים את שיקול הדעת. 

יוכי גנסין:


לא. 

היו"ר דוד רותם:


 אני מדבר על מה שקורה באמת. בואו נפסיק לרגע את הסיפורים. בעצם יושב אותו קצין וכותב דוח ובסופו המלצתו. אני מבטיח לכם, ואם אתם רוצים אני מוכן לפנות אל נציב שירות בתי-הסוהר שמאשר את הדברים האלה ולשאול אותו: אדוני, בהגינות, רק בארבע עיניים, כמה זמן לוקח לך מרגע שבקשה כזאת מונחת על שולחנך ועד שאתה חותם על האישור? זה לא אותו דבר כמו כשאדם עורך את השימוע בעצמו. 

דניאל אקוקה:


אני רוצה להגיד בשמו - - - 

היו"ר דוד רותם:


 אל תגיד לי בשמו כי אתה לא יכול להגיד בשמו. 

דניאל אקוקה:


אני יודע, דיברתי אתו על כך ואני רואה את ההחלטות שלו. אין החלטה שהוא לא מתייחס אליה בפרוטרוט, ויש גם החלטות שבהן הוא מגיש לי 3-4 דפים ודורש ממני לבדוק עד קוצו של יו"ד. בלא מעט מן המקרים ההמלצות שלנו לא מתקבלות והוא מחליט אחרת. 

רביד דקל:


יש עוד נתון שחשוב שהוועדה תדע. לא כל פעם שמתמלאים התנאים שמאפשרים לעשות הפסקה מנהלית ישר קוראים לשימוע. יש נתונים גם של שיחות בירור, שקוראים לעובד ועושים לו נו-נו-נו. 

אילת טל:


בשנת 2007 נערכו 590 שיחות בירור. אני מזכירה, אלה לא שימועים; בשנת 2008 נערכו 855 שיחות בירור. זאת שיחת בירור שעושים בתוך עבודות שירות. אומרים לו: אדוני, אתה עובד לא כפי שצריך, נעדרת מן העבודה, תיכנס לתלם. 

רביד דקל:


זאת מסננת ראשונה לפני שימוע. זאת התרעה לפני שימוע.  

אילת טל:


במחצית שנת 2009, שבה נעשתה עבודה על-ידי הממונה הארצי כדי להטמיע את זה, נערכו 780 שיחות בירור בחצי שנה. אנחנו אכן רואים ירידה בשימועים, כדי להכניס את האנשים הללו עוד יותר בזמן לעבודה הנכונה בעבודות שירות. 

נעמה מנחמי:


 אולי נוכל לכתוב: "נציב בתי-הסוהר, ובהיעדרו קצין בדרגת גונדר שהוסמך לכך...". הבנתי שבעצם זאת המטרה.

היו"ר דוד רותם:


 לא "בהיעדרו". "נציב בתי-הסוהר או קצין בדרגת גונדר שהוסמך לכך". 

יוכי גנסין:


זה לא כל גונדר, אלא רק גונדר שהוסמך לכך. 

היו"ר דוד רותם:


 אני מוכן אפילו גונדר שלא הוסמך. כל גונדר. "רשאי, לאחר שנתן לעובד השירות הזדמנות לטעון טענותיו בפני קצין בדרגת ... שהוסמך לכך".

יוכי גנסין:


בסדר גמור. לכך התכוונתי. זה הכול. קצין בדרגת סגן גונדר ומעלה. 

אילת טל:


"סוהר בכיר" בפקודת בתי-הסוהר זה סגן גונדר ומעלה. 

יוכי גנסין:


בסדר. "סוהר בכיר כהגדרתו בפקודת בתי-הסוהר, התשל"ח-1978", כי שם יש הגדרה. 

נעמה מנחמי:


 נוסיף גם "שאינו מנוי על מערך עבודות השירות"? אני חושבת שהנוהג הזה נכון. 

היו"ר דוד רותם:


 כן. 

אילת טל:


לדעתי עדיף לומר "שהנציב הסמיך לכך".

יוכי גנסין:


זה לא יהיה כל אחד. 

היו"ר דוד רותם:


 "שאיננו אדם ממערך עבודות השירות".

אילת טל:


נשאלתי על-ידי הנציב הנוכחי לפני זמן מה בעניין הזה, דווקא מכיוון שהיום אין עניין של דרגה מינימלית. התשובה שלי לנציב, אני יכולה להגיד את הרציונל באופן פשטני מאוד: זה אדם שהנציב סומך עליו לחלוטין בשעת השימוע. בעצם הנציב נותן למישהו לשמוע את הדברים בשמו.

נעמה מנחמי:


 נוסיף את המילים "שהוסמך לכך".

היו"ר דוד רותם:


 השאלה רק אם הוא צריך להיות במערך שלכם או ממערך נפרד. 

יוכי גנסין:


למה לאסור עליו? אם הנציב סומך על מישהו ממערך עבודות השירות, למה לאסור עליו?

היו"ר דוד רותם:


 אני יודע מה יקרה. הרי הם רוצים לבטל, אז איך יכול להיות שהם גם ישמעו?

יוכי גנסין:


יש הפרדה. 

רביד דקל:


הנתונים דווקא מראים אחרת. 855 פעמים הם לא ביטלו. 

היו"ר דוד רותם:


 במקרה הספציפי הזה שבו יש שימוע הם רוצים לבטל. הם אלה שמבקשים את הביטול. אז איך ייתכן שהם גם ישמעו?

רביד דקל:


אנחנו בעצם מעגנים כאן מה שגם כך עושים, אז למה אתם מתנגדים?

דניאל אקוקה:


גם הממונה יכול לערוך שימוע. המדיניות המוצהרת שלנו, באופן חד-משמעי, זה לערוך מינימום שימועים כי אנחנו רוצים מקסימום עובדי שירות. מעבר לכך, הממונה בוודאי יכול לערוך את השימוע, כי ברוב השימועים מציגים את העובדות ולא צריך להיכנס ממש לעומק. אם אדם לא הגיע בכלל לעבודות השירות אז אין כאן הרבה מה להיכנס לפרטים, הוא לא התייצב מעולם. מה הבעיה שהממונה יערוך את השימוע?

רביד דקל:


כפי שהנציב גזר על עצמו גם בלי הנחיה מפורשת בחקיקה, שזה לא יהיה מישהו מעבודות שירות – זה ממש ניהול פנימי. כאשר מסמיכים את הנציב, ברור שעליו להפעיל את שיקול הדעת בצורה מיטבית. הייתי משאירה את זה בלי קביעה ברורה שזה יהיה אדם מן המערך הזה או ממערך אחר. 

יוכי גנסין:


אנחנו מדברים על סוהר בכיר, על סגן אלוף או אלוף משנה. 

רביד דקל:


"סוהר בכיר שהוסמך על-ידו" מגלם למעשה את כל מה שנדרש. 

יוכי גנסין:


"שהוסמך לכך על-ידי הנציב".

היו"ר דוד רותם:


 טוב. 

נעמה מנחמי:


 נבדוק את זה.


באשר לניסוח, עו"ד רביד דקל, אני מציעה שהסיפה, מהמילה "שימוע" ועד "בכתב" ("שימוע לפי סעיף קטן זה יערך בעל-פה ויתועד בכתב") – מאחר וזה קוטע את הרצף אני מציעה שנעביר את זה לסוף הרשימה ונכתוב את זה כ(ב), ואז ייאמר: "שימוע לפי סעיף קטן (א) יערך בעל-פה ויתועד בכתב". זה בסדר?

רביד דקל:


בסדר. זה עניין של נוסח.

אילת טל:


לזה  לדעתי צריך להוסיף – ואציג בפניכם מקרים קונקרטיים שעליהם אני יודעת, וייתכן שיש מקרים נוספים – לאחר המילים "שימוע לפי סעיף קטן זה יערך בעל-פה ויתועד בכתב" לדעתי צריכה להיות סיפה "יכול שייערך בכתב מטעמים שיירשמו", משהו כזה.

היו"ר דוד רותם:


 לא. 

אילת טל:


אגיד מדוע. למשל אדם שנמצא במעצר בבית ומשוחרר בערובה.

היו"ר דוד רותם:


 תסעו אליו הביתה ותערכו לו את השימוע בבית. אני לא רוצה את זה בכתב. טיעונים בכתב וסיכומים בכתב – אני כבר מזמן לא חסיד של זה. 

יוכי גנסין:


למה התכוונת? שיערכו לו את השימוע בטלפון?

היו"ר דוד רותם:


 היא התכוונה שהוא יגיש את הטענות שלו בכתב. 

יוכי גנסין:


חשבתי שאת רוצה, אם הוא נמצא במעצר בית, לדבר אתו בטלפון. 

היו"ר דוד רותם:


 לא. אני רוצה שהקצין יתרשם מן האיש ויראה אם הוא "עובד" עליו או לא "עובד" עליו. 

יוכי גנסין:


אם הוא עצור במעצר בית זה עילה להפסקת עבודות השירות בכל מקרה. 

היו"ר דוד רותם:


 זה מטעמים אחרים. 

אילת טל:


לכן את צריכה לערוך לו שימוע. 

נעמה מנחמי:


 בפסקה (1) נכתב: "הוא לא התייצב לתחילת ריצוי עבודות השירות או נעדר מהעבודה ללא אישור הממונה, המפקח או רופא" – הורדנו את "שירות בתי-הסוהר". כל זה כבר מיותר בעצם לאור מה שדיברנו.

יוכי גנסין:


הוחלט שזה "רופא כפי שייקבע בכללים". הרי זה אותו סעיף כמו עם הרופא ההוא. 

אילת טל:


צריך להוסיף גם את הרכז. 

נעמה מנחמי:


 בסדר: "ללא אישור הממונה, הרכז, המפקח או רופא", נקודה. כל היתר יורד. 

יוכי גנסין:


זה "הרופא כהגדרתו שם", כפי שייקבע בכללים. סיכמנו הרי שזה יהיה רופא ציבורי.

נעמה מנחמי:


 כן, ברור. 

היו"ר דוד רותם:


 מה עם "או שנעדר מטעמים רפואיים למעלה משלושים ימים במצטבר"?

נעמה מנחמי:


 זה ירד כבר. דיברנו על כך. 


בפסקה (4) הוסיפו שוב את "רכז עבודות שירות".

היו"ר דוד רותם:


 בסיפה צריך להוסיף "שימוע לפי סעיף קטן זה יערך בעל-פה ויתועד בכתב".

נעמה מנחמי:


כאן יש הערה חדשה שהגיעה הבוקר. 


סעיף קטן (א1) – השעיית עבודות השירות

"מיום הזמנת עובד השירות לשימוע כאמור בסעיף קטן (א) ועד למתן החלטתו של הנציב בענין ההפסקה המנהלית של עבודת השירות לא יעבוד עובד השירות בעבודת השירות, ותקופה זו לא תבוא במנין ימי עבודת השירות". 

רביד דקל:


יש איזו בעיה פרקטית. מרגע ששולחים הזמנה לשימוע ועד החלטת הנציב חולף פרק זמן שהממונה חייב לעשות אתו משהו כי לכאורה עובד השירות צריך להמשיך את עבודות השירות. במקרים רבים מכיוון שמקום עבודת השירות לא מעוניין יותר להעסיק את עובד השירות הזה והממונה על-פי הוראות החוק לא יכול להגיד לו: סליחה, עכשיו אתה בהשעיה והימים האלה לא נספרים לך במניין עבודות השירות, יוצא שהממונה לכאורה מפר את הוראות החוק. 

היו"ר דוד רותם:


 תציג לי דוגמה קונקרטית. 

דניאל אקוקה:


לדוגמה עובד שירות נעדר מן העבודות, החליט לא להגיע. אנחנו מזמינים אותו לשימוע. הוא מתייצב לשימוע ואומר: נכון, אמנם עד עכשיו לא עבדתי, נעדרתי, היתלתי בכם במשך חודשים ושנים, אבל עכשיו אני רוצה לחזור לעבודה. בעצם מאותו רגע אני צריך להחזיר אותו לעבודה.

היו"ר דוד רותם:


 כמה זמן יחלוף מיום שקיימת את השימוע ועד שיאשר את זה קצין או הנציב?

דניאל אקוקה:


להערכתי כמה שבועות בודדים. מיום השימוע – להערכתי תוך כשבועיים. אז נכנסים לתמונה גם הנציב והמחוז. עלינו לעבד את כל הנתונים. השאיפה שלנו לקצר את משך הזמן ככל הניתן, אבל אנו לא יכולים לבקש מן הנציב לעצור את מלאכתו. 

יוכי גנסין:


אז הוא שולט על הזמנים. הוא מתייצב, על אפם וחמתם גם של המעסיק וגם של הממונה על עבודות שירות, והימים האלה נספרים לו. 

היו"ר דוד רותם:


 זה רק במקרה שמדובר באדם שהמעסיק לא רוצה בו. זה לא במקרה של אדם שנעדר. בכמה מקרים אמרת לאדם: אפסיק לך את עבודות השירות כי לא התייצבת, ופתאום הוא החליט להתייצב?

דניאל אקוקה:


אני לא יכול לציין מספר, אבל יש מקרים כאלה, ויש לי גם דוגמאות נוספות. יש דוגמאות גם לאדם שעובד בעבודות שירות והמעסיק לא רוצה בו בגלל הפרות משמעת וסדר וכל מיני דברים כאלה. העברנו את האדם למקום אחר, נתנו לו הזדמנויות וגם שם הוא עשה בעיות. כלו כל הקיצין ואנחנו רואים שאותו אדם לא יסיים את עבודות השירות ורק יהתל בנו. כמובן שאנו עורכים לו שיחות אזהרה והתרעה אבל מרגע שנתנו לו את הזימון לשימוע, אנחנו משתדלים לזמן אותו במהירות הרבה ביותר לשימוע ומאותו רגע אנו עושים ככל שביכולתנו לקצר את המהלך עד שנציב בתי-הסוהר יחליט. 

קריאה:


זה סוג של צו ביניים. 

דניאל אקוקה:


הפרקטיקה היומית מבקשת את הוספת הסעיף. באמת יש לנו רצון לקצר את משך הזמן.

יוכי גנסין:


אגב, אדם כזה גם מנסה לדחות את השימוע והזמן הזה כאילו נספר לו. 

היו"ר דוד רותם:


 למה נזכרתם בדקה ה-99?

דניאל אקוקה:


אתה צודק. 

היו"ר דוד רותם:


 גם בזה אני צודק ...

נעמה מנחמי:


בואו נחשוב על המקרה ההפוך. המעסיק התעצבן על אדם בשל דבר מה שעשה או כי הוא לא נראה לו, ואז המעסיק אומר: אני לא רוצה את האדם הזה, וגם טוען איזו טענה שהיא חלק מן העילות המנהליות להפסקה. עכשיו אותו אדם מחכה לשימוע. הוא מבחינתו היה רוצה להמשיך לעבוד, ואולי גם רוצה לנסות להוכיח במקום אחר שהוא באמת יכול לעבוד. 

יוכי גנסין:


אז הוא יתייצב מהר. זה בדיוק העניין – תורידי לו את התמריץ לא להתייצב ולהאריך את הזמן. שיתייצב מהר ויבוא לשימוע מהר. 

נעמה מנחמי:


אני רוצה שגם הממונה יעשה את זה. אני לא רוצה שזה ייקח לו שבועות. הוא אומר שזה לוקח שבועות. 

יוכי גנסין:


השאלה למה זה לוקח כמה שבועות. האם בגלל שהוא אומר לאדם שהוא לא יכול היום?

נעמה מנחמי:


 זאת שאלה מצוינת. למה זה לוקח שבועות? אומרים כאן שזה לוקח חודשיים. נראה לי לא סביר שמהלך של שימוע לוקח חודשיים. 

יוכי גנסין:


למשל אם מזמינים אותו והוא לא בא, הוא מבקש לדחות. 

נעמה מנחמי:


 אז תקבעי שדחיות שהוא ביקש לא יימנו בכלל הזמן. 

היו"ר דוד רותם:


 אתם כל הזמן מגלגלים את האחריות. אתם מבינים מה קורה? משטרת ישראל האדירה ושירות בתי-הסוהר האדיר לא מסוגלים לשלוט באיזה עבריין שקיבל עבודות שירות. 

יוכי גנסין:


תתפלא ... לא עוסקים עם אנשים רגילים. 

דניאל אקוקה:


הוא עושה מה שהוא רוצה. 

אילת טל:


לא עושים הפסקות מנהליות בחטף. אדם שלא מסתדר במקום עבודה מסוים, קודם כול מעבירים אותו למקום שירות אחר. במקרים רבים מעבירים מקום אם משהו לא מסתדר. יש גם שיחות בירור, ראית את המספרים, כפליים ממספר השימועים. לשימועים מגיעים רק אחר-כך. זה לא שבן אדם נעדר ומייד אומרים לו: "יאללה, לך הביתה" או שמייד עושים לו הפסקה מנהלית. 

נעמה מנחמי:


 זה לא בהכרח ניטרלי לחלוטין ומקפיא לגמרי מצב קיים. אם את מפסיקה לו את עבודות השירות בצו ביניים אז עשית לו הפסקה ועכשיו את רק צריכה לקבוע שההפסקה הזאת היא הפסקה קבועה. 

יוכי גנסין:


זה לא בידיו. הוא לא יכול לאלץ. את אומרת: הוא עכשיו ייאלץ את המעסיק לקבל אותו, המעסיק חייב לקבל אותו, אבל הוא מושך זמן. 

נעמה מנחמי:


 אני לא רוצה לאלץ. אני רוצה לנסות לחשוב על מקרה שבו יהיה תמריץ גם לממונה לפעול בזמן סביר. אם הוא נעדר במשך יומיים כי הוא פישל, אני לא רוצה שהוא ימשיך אחרי כן לשבת בבית עוד חודשיים עד שיהיה צו סופי. אני רוצה שבחודשיים הללו הוא יעבוד ושלממונה יהיה תמריץ לגרום לו לעבוד. אני לא רוצה שבגלל שפספס יומיים עכשיו הוא יפספס חודשיים. 

דניאל אקוקה:


אם יורשה לי, אני מבקש לסמוך במעט על הממונה. אנחנו מציגים נתונים. אנחנו יוצאים מגדרנו, באמת, אנחנו חלק ממדינת ישראל. היום למעלה מ-90% מסיימים עבודות שירות. עכשיו מדובר על הפלח הקטן והבעייתי. אנחנו יוצאים מגדרנו בכדי להימנע מן ההפסקות המנהליות. מה שאנחנו רוצים לעשות זה לאפשר את המצב. לא נזמן לשימוע כל מי שאיחר בדקה. ניתן את כל ההזדמנויות. אבל יש חוק ויש סדר. סעיף כזה יכול לסייע לנו ביום-יום, אין ספק. המטרה שלנו שעובד שירות יתחיל את העבודה ויסיים אותה ולטפל בזה בתקופה הקצרה ביותר. אנחנו רוצים לעזור לו לסיים. 

נעמה מנחמי:


 עו"ד רביד דקל, מה דעתך להוסיף סיפה "אלא אם קבע אחרת הממונה או בית-המשפט"? כלומר לאפשר להם כן להמשיך את עבודות השירות. 

יוכי גנסין:


תוסיפי: אלא אם כן העיכוב היה מצד הממונה, אבל לא אם העיכוב היה מצידו. אם הוא דחה את השימוע 8 פעמים ולכן זה נמשך חודשיים, מה פתאום שזה יימנה לו?

נעמה מנחמי:


 נניח שאף אחד לא דחה וכולם עשו מאמצים סבירים, וזה עדיין לקח חודש למרות שכולם התאמצו נורא לעשות. הרי הממונה בעצמו אמר שלוקח שבועיים מרגע ההחלטה ועד לאישור הסופי. זה כשלעצמו שבועיים, ולוקח שבועיים עד שעורכים את השימוע. זה לוקח לפחות חודש. אני שואלת האם אנחנו חייבים לקבוע מראש שבשום פנים ואופן הוא לא יעשה עבודה בינתיים? אני מציעה לכתוב "אלא אם כן קבע אחרת".

דניאל אקוקה:


נכתוב: "רשאי". 

נעמה מנחמי:


או בית-המשפט. 

יוכי גנסין:


איזה בית-משפט?

נעמה מנחמי:


 אם בית-המשפט יראה שזה היה דבר לא סביר הוא יוכל לקבוע אחרת. בית-המשפט יוכל לקבוע את זה באופן רטרואקטיבי. 

יוכי גנסין:


בית-המשפט הפלילי?

רביד דקל:


יקבע מה? שזה כן יימנה במניין ימי העבודה?

נעמה מנחמי:


 כן, אם היה שם איזה מחדל מצידו של הממונה. 

רביד דקל:


מה יהיה התפקיד של הממונה בעניין הזה? הרי הממונה יכול להגיד: אני עכשיו מעביר אותך לעבודה אחרת, זה בסדר, ואני ממשיך בהליכים של השימוע. זאת דרך המלך בעיניי. 

היו"ר דוד רותם:


 נכון, אבל הממונה לא רוצה לעשות את זה. הוא אומר: כבר העברתי אותו כמה פעמים ואין מי שיעסיק אותו ואני לא רוצה להתעסק בזה. אני רוצה להשעות לו את עבודות השירות. 

דניאל אקוקה:


נתנו לו באמת את כל ההזדמנויות.

רביד דקל:


אולי נקבע איזו דרך המלך ונגיד שבמקרים מיוחדים ההשעיה הזאת תיכנס לתוקף. הרי דרך המלך קבועה במילא. כתוב שאם הופסקה עבודת השירות שלו במקום אחד הממונה חייב להעביר אותו למקום אחר. אם כך, ככל שלא ניתן לעשות את זה אז תיכנס ההשעיה לתוקף. 

נעמה מנחמי:


 יכול להיות שהוא נעדר רק יומיים או שבוע. יכול להיות שאחרי שבוע שהוא נעדר לא רוצים להעביר אותו למקום אחר, אבל חושבים שהוא אכן צריך לעבור שימוע. מאוד ייתכן שזה המצב הסביר. אבל ייתכן שבשל כל מיני טעמים, קרה משהו, הגונדר הזה חלה והגונדר ההוא נבצר ממנו, מכל מיני טעמים שלא קשורים בעובד השירות איכשהו זה נמתח ל-3 חודשים. אני סבורה שבמקרה כזה צריך לאפשר לבית-המשפט להגיד שחלק מן התקופה היא לא באשמת עובד השירות ולכן היא כן תימנה. אני רוצה ליצור תמריץ גם לממונה. 

דניאל אקוקה:


בחיים קורה כך, שרוב עובדי השירות שהגיעו לשימוע לא רוצים להמשיך לעבוד.

נעמה מנחמי:


 ברור שזה צריך להיות מנוסח אחרת. 

יוכי גנסין:


אני רוצה למנוע את התמריץ של עובד השירות להתעכב ועליי ליצור תמריץ לממונה להזדרז. זה מקובל עליי. השאלה איך מנסחים את זה. 

נעמה מנחמי:


 ננסח את זה לקראת הישיבה בשבוע הבא. 


כל המשך הסעיף אושר כבר. 


סעיף 51י – הפסקה שיפוטית של עבודות שירות

"(א)
הרשיע בית-משפט עובד שירות בתקופת עבודתו בשל עבירה אחרת, יחולו הוראות אלה:

(1)
גזר בית-המשפט עונש מאסר בפועל בשל העבירה האחרת וקבע שהנאשם לא ישא אותו בעבודות שירות – לא תחל עבודת השירות או תופסק מיום מתן גזר-הדין, לפי העניין, ועובד השירות ישא את עונשו או את יתרת עונשו, לפי הענין, בבית הסוהר מהיום האמור או מיום אחר שקבע בית-המשפט; עובד השירות ישא את תקופות המאסר בזו אחר זו, זולת אם בית-המשפט, שהרשיעו בשל העבירה האחת, ציווה ששתי התקופות, כולן או מקצתן יהיו חופפות;"


אעצור כאן ואדגיש שהמילים מסוף השורה הראשונה: "וקבע שהנאשם לא ישא אותו בעבודות שירות" הן תוספת שלנו. רצינו לאפשר, מה שירד כאן בעצם כאשר הוסיפו עונש מאסר בפועל, שאם הוא קובע לו עבודת שירות בשל העבירה האחרת הוא כן יוכל לאפשר לו לעשות שתי עבודות שירות זו אחר זו. 

אילת טל:


זה בדיוק מה שלא רצינו. על כך היתה תמימות-דעים. 

רביד דקל:


לא רצינו לאפשר לעשות עבודת שירות אחר עבודת שירות לאחר שהורשע בעבירה אחרת. 

היו"ר דוד רותם:


 אתם מבקשים ממני לשלול סמכות של בית-המשפט?

יוכי גנסין:


הרי מה הרעיון של עבודות שירות? שמתעסקים עם עבריין קטן. נתתי לו צ'אנס פעם אחת לעבודות שירות. אם נכשל עוד פעם אז ייתכן שאין מקום לדון אותו לעבודות שירות. זאת התפיסה. 

היו"ר דוד רותם:


 אציג לך דוגמה. נניח שכאשר הייתי צעיר גנבתי ביום ראשון ארטיק וביום שלישי גנבתי לחמניה. תפסו אותי בשני המקרים. הגישו נגדי כתב אישום על גניבת הארטיק. הודיתי והטילו עליי 3 חודשי עבודות שירות. שבוע אחרי שהתחלתי את עבודות השירות מעמידים אותי לדין על גניבת הלחמניה. אילו היו מעמידים אותי לדין על שתי הגניבות גם יחד היו מטילים עלי 3 חודשי עבודות שירות על שתי העבירות, אבל הפרידו בין כתבי האישום. 

יוכי גנסין:


אולי היו מטילים עליך 6 חודשי עבודות שירות מלכתחילה. 

היו"ר דוד רותם:


 נניח שהיו מטילים עליי 6 חודשי עבודות שירות, אבל בכל מקרה לא הייתי יושב בכלא. כאן אתם אומרים: קיבלת 3 חודשי עבודות שירות ראשונים, אחרי יומיים הרשענו אותך בעבירה נוספת אז עכשיו תרצה את כל 6 החודשים בפועל כי לא נותנים לבית-המשפט את האפשרות להחליט. במקום שבית-המשפט יוכל להטיל 6 חודשים, או 3 חודשים + 3 חודשים, אתם מחייבים אותו להכניס אותי לכלא. 

אילת טל:


כאשר בית-המשפט גוזר בתיק השני, יש איזו מחשבה שהיא בדרך כלל הגיונית, שאם הטילו עליו 6 חודשים בתיק הראשון אז יעברו 6 חודשים, הוא יסיים ואחר-כך ירצה את עבודות השירות בתיק השני. בפועל זה לא כל-כך פשוט, בעיקר אצל אחד כזה שכבר יודע שיש לו שתי תקופות של עבודות שירות והוא מושך את הזמן. זה לא כמו מאסר, שאתה יודע את היום שאתה נכנס ויודע את היום שאתה יוצא. 

היו"ר דוד רותם:


 אני דווקא כן יודע את היום שהוא נכנס ויודע את היום שהוא יוצא, בשל סיבה אחת פשוטה: אדם נורמלי מתחיל ב-1 בינואר ויודע שמסיים ב-30 ביולי, ואם האריכו לו בעוד חצי שנה אז הוא יודע שהוא מסיים ב-30 בדצמבר. אם הוא עושה לכם בעיות, יש לכם בלי סוף סעיפים שמאפשרים לכם להפסיק את עבודות השירות. 

יוכי גנסין:


מה שאתה מתאר כעת לא נוגע לסיפור שהבאת כדוגמה. 

היו"ר דוד רותם:


 זאת התשובה שלי להם. 

יוכי גנסין:


מה שמתואר בסעיף הזה הוא סיטואציה אחרת. אתה מספר סיפור שבמקרה לא איחדו את כתב האישום. 

היו"ר דוד רותם:


"הרשיע בית-משפט עובד שירות בתקופת עבודתו בשל עבירה אחרת".

נעמה מנחמי:


 נניח שפשוט לא ידעו. 

היו"ר דוד רותם:


 לא כתוב מתי בוצעה העבירה האחרת, אין לזה חשיבות. ייתכן שהעבירה השנייה נעברה אפילו לפני העבירה הראשונה. 

דניאל אקוקה:


אז יש בעיה בחוות הדעת של הממונה. אם בית-המשפט גזר את דינו בתיק השני או ביקש חוות דעת לעבודות שירות והוא שפוט כבר ל-6 חודשי עבודות שירות, אני לא יכול להעביר היום חוות דעת לבית-המשפט על מה שיהיה בעוד 6 חודשים כי אני לא יודע מה יהיה מצבו הבריאותי, אני לא יודע מה המסוכנוּת הפלילית שלו, מה חוות הדעת המשטרתיות. אני לא יודע בכלל איך הוא ירצה את עבודות השירות. ייתכן שתהיה לו הפסקה מנהלית. 

היו"ר דוד רותם:


 רבותי היקרים, אני לא מבין. אתם כל-כך לא סומכים על בתי-המשפט, או שאתם לא סומכים על עצמכם? תכתוב: אני נורא מצטער, בית-המשפט מבקש ממני היום חוות דעת אבל אני לא יכול לתת אותה כי אני לא יודע מה יהיה מצבו הבריאותי ומצבו הנפשי, אני לא יודע איך הוא ירצה את עבודות השירות. ואז יחליט בית-המשפט אחת משתיים: או שיגיד שהוא דוחה את הדיון למשך 6 חודשים ויבקש שבעוד 6 חודשים תתן לו חוות דעת ואז בית-המשפט יגזור את דינו, או שיגיד שהוא דן את האדם ל-6 חודשי מאסר בפועל שיתחילו בעוד 6 חודשים. אתה בעצם רוצה בצורה מנהלתית לקבוע לבית-המשפט: הטלת עליו 3 חודשי עבודות שירות, עכשיו תבטל את זה ותכניס אותו לכלא כי הוא הורשע בעבירה נוספת. בשום פנים ואופן לא. אם נתת חוות דעת שהוא יכול לבצע עבודות שירות על העבירה הראשונה, למה שאני אבטל לו את זה?

דניאל אקוקה:


נניח שהוא נעצר תוך כדי, או עשה בעיות בעבודות השירות - - - 

היו"ר דוד רותם:


 סליחה, אל תציג דוגמה לעבודות שאתה יכול לבטל בהן. אני מדבר על מקרה של אדם מצוין שהוטלו עליו 6 חודשי עבודות שירות והוא התחיל לבצע אותן, ואחרי 3 חודשים הורשע בעבירה נוספת. זה לא קשור למי שעשה בעיות. אל תברחו מן האמת. 

יוכי גנסין:


אני מבינה מה מטריד אותך. בואו נעשה הבחנה בין שתי סיטואציות. 

רביד דקל:


אנחנו יכולים להסכים על מצב שבו עובד השירות נגזר דינו ובמהלך עבודות השירות הוא ביצע עבירה נוספת – אדם כזה לא ראוי לחסד נוסף.

היו"ר דוד רותם:


 צריך לומר: "הרשיע בית-המשפט עובד שירות בתקופת עבודתו בשל עבירה אחרת שנעשתה בתקופת עבודתו ...". הבנתי. 

יוכי גנסין:


נכון. כי הסיפור שלך מקובל עליי, אבל הסיפור שלי אחר. 

היו"ר דוד רותם:


 הרי את יודעת שזה לא יקרה. 

יוכי גנסין:


ועוד איך יקרה. אתה רוצה שאספר לך סיפורים?

היו"ר דוד רותם:


 את רוצה להגיד לי שכאשר אדם מבצע עבירה לוקח פחות מאשר 6 חודשים גם לגלות את העבירה, גם לתפוס אותו, גם להגיש כתב אישום וגם להגיע להרשעה? 

יוכי גנסין:


לצערי הרב טחנות הצדק טוחנות לאט.

נעמה מנחמי:


 ומה אם זה עבירת מס שהיא עבירה מתמשכת, או עבירת בנייה?

יוכי גנסין:


הסיפור שלך הוא באמת סיפור עצוב, גלידה ביום ראשון, לחמניה ביום שלישי. עצוב. הוצאתי את הממחטה וניגבתי את הדמעות. 

היו"ר דוד רותם:


 זה לא עצוב כי זה גלידה ולחמניה. הוא לא גנב לחם שחור. זה לא עצוב.


אשאל אותך שאלה אחרת. נלך למקרה שאתם מתארים: על אדם הוטלו עבודות שירות, ואז ביצע עבירה נוספת והועמד לדין, הודה והורשע. את מבינה שאתם מונעים את האפשרות לעסקת טיעון? האדם יודע שכך הוא יכול לעשות אתכם עסקת טיעון ואתם תסכימו לעבודות שירות, ובמקרה הזה אתם אומרים שגם אם אתם תסכימו בית-המשפט לא יוכל להטיל עבודות שירות. ולא רק שבית-המשפט לא יוכל, אלא זה יהיה הרבה יותר חמור. מכיוון שהאדם כבר באמצע עבודות השירות אז אתם מכריחים את בית-המשפט להכניס אותו לכלא לכל התקופה. שנית, למה אתם סבורים שאני צריך להכריח את בית-המשפט להכניס אותו לכלא על העבירה הראשונה? 

יוכי גנסין:


לא הראשונה. השנייה. אנחנו מדברים על העבירה השנייה שהוא ביצע במהלך עבודות השירות. זה הרי הסיפור שאנחנו מספרים עכשיו. 

היו"ר דוד רותם:


 אבל אתם אומרים: במקרה כזה גם על העבירה הראשונה הוא ייכנס לכלא. על אדם נגזרו 6 חודשים בעבודות שירות על העבירה הראשונה. אחרי חודש הוא ביצע עבירה, נידון מייד והלך לכלא. אתם מכריחים את בית-המשפט להגיד לו: את 5 החודשים הקרובים שיש לך בעבודות שירות, גם אותם תרצה בפועל. למה? למה אתם לא סומכים על בית-המשפט? אני לא מבין. אני סומך מאוד על בתי-המשפט. 

רביד דקל:


אתה מבקש לומר "רשאי"?

היו"ר דוד רותם:


 בוודאי. "רשאי בית-המשפט". 

יוכי גנסין:


בל נשכח, זאת נקודת המוצא, שמראש קבעו בחוק שעבודות שירות אי אפשר להטיל ליותר מ-6 חודשים. לפי הסיפור שלך יכולים להטיל עליו 5 חודשים ועוד 5 חודשים. ומה בפעם השלישית? עוד 5 חודשים? בסך הכול 15 חודשים בעבודות שירות? 

היו"ר דוד רותם:


 ראיתי ברשימה שקיבלתי שיש מי שביצעו כבר כמה פעמים עבודות שירות. 

נעמה מנחמי:


אמנם לא בתקופות שירות רצופות. 

יוכי גנסין:


תלוי באילו מרווחים. 

היו"ר דוד רותם:


 נניח שאדם נידון ל-6 חודשים בעבודות שירות. אחרי חודשיים ביצע עבירה בעת תקופת ריצוי עבודות השירות והוגש נגדו כתב אישום. הוא לא מודה באשמה, ואז רוצים לקבוע שלב של דיון על הוכחות. הוא אומר לשופט: אדוני, אני לא יכול בתאריך הזה כי אני עובד שירות, אני לא רוצה להפר את התנאים.

נעמה מנחמי:


 וגם עורך-הדין במילואים או בחוץ-לארץ ויש פגרה ויש פה ויש שם. 

היו"ר דוד רותם:


 יש המון דרכים לקבוע את זה ליום ה-182, ואז ביום ה-182 אותו אדם בא לשופט ואומר לו: אדוני השופט, זאת היתה מעידה, הייתי בעבודות שירות, קיבלתי על עצמי לרצות את העונש, אני חוזר בתשובה, תראה איך עשיתי עבודות שירות ולא החסרתי יום אחד. אפילו ביום שבו עברתי את העבירה השנייה קודם הייתי בעבודות שירות ואת העבירה עשיתי בדרך הביתה. תן לי לסיים את עבודות השירות. אני רוצה לפתוח דף חדש. 

יוכי גנסין:


כמה פעמים? את הסיפור הזה הוא יספר גם בפעם השלישית והרביעית?

נעמה מנחמי:


 אז את בתור תובעת תבואי לבית-המשפט ותגידי שהוא מספר סיפור 10 פעמים. 

היו"ר דוד רותם:


 יש שתי אפשרויות. או שנעשה את זה כמו בהצעה של משרד המשפטים בחוק אחריות המדינה בנזיקין, שאת כל התיקים האלה נקבע בפני שופטים רק בירושלים, אז הם יזכרו זה את זה. או שאתם תקבעו שכל שופט בארץ יכול לשמוע את התיק הזה ותסמכו על שיקול הדעת של השופטים. אני לא מבין אותך. את רוצה לקבוע בחוק? תקבעי סעיף אחר, שאי אפשר להטיל עבודות שירות אלא בעבירה ראשונה. עו"ד גנסין, את מוכנה לקבוע דבר כזה? בואי נקבע בחוק שעבודות שירות ניתן להטיל רק פעם אחת. למה לא הצעת דבר כזה? למה אין לכם הצעה כזאת?

רביד דקל:


אני רוצה להפנות את תשומת לב הוועדה שההסדר היום הוא סטטוטורי, כלומר הוא חייב להפסיק. 

יוכי גנסין:


כי היית שואל למה אני באה עם ההצעה החדשה הזאת ברגע האחרון. 

היו"ר דוד רותם:


 לא ברגע האחרון. למה לא הצעת את זה מלכתחילה? את החוק הזה את מכירה כבר כמה שנים. למה כשניסחתם את הצעת החוק לא הצעתם את זה? תציעו, בבקשה. אני מוכן לקבל. אני מקווה שחבריי הוועדה גם ירצו לתמוך בזה. 

נעמה מנחמי:


 אפשר יהיה לומר שזה נושא חדש. כשהם יציעו, נבדוק. מאחר וכנראה הם לא יציעו ...

עדנה טנא:


בישיבות הראשונות היתה תמימות דעים בין כמה חברי כנסת שישבו כאן על העובדה שעבודות שירות לא מבצעים לעולמי-עד ולא 3 ו-4 פעמים. 

היו"ר דוד רותם:


 ולמרות זאת אין הגבלה בחוק. 

נעמה מנחמי:


 למרות זאת אין הגבלה ואף אחד לא עשה עם זה משהו קונקרטי. 

רביד דקל:


יש הגבלה בחוק. נכון להיום החוק קובע: ברגע שמרשיעים אותו בעבירה אחרת, חייבים להפסיק את עבודות השירות שלו. 

נעמה מנחמי:


 רק אם זה תוך כדי. אבל החוק לא מגביל את מספר הפעמים שניתן לרצות מאסר בעבודות שירות. יש אנשים שעושים 5 פעמים עבודות שירות. 

רביד דקל:


"הרשיע בית-משפט עובד שירות בתקופת עבודתו בשל עבירה אחרת בתקופת עבודתו, יחולו הוראות אלה: (1) גזר בית-המשפט עונש מאסר בפועל בשל העבירה האחרת ... תופסק עבודת השירות ביום מתן גזר-הדין".

היו"ר דוד רותם:


כמה פעמים אפשר להטיל על אדם עונש של עבודות שירות זו אחר זו? יש הגבלה בחוק?

רביד דקל:


לגבי זה אין הגבלה. 

היו"ר דוד רותם:


 הרי על כך דיברה עו"ד גנסין. היא שאלה אותי האם הוא יכול לרצות פעמיים או שלוש או ארבע פעמים עבודות שירות. כן, הוא יכול גם 17 פעמים. אם אתם סבורים שזה לא נכון, אפשר לתקן את החוק. תגישו הצעת חוק ממשלתית. אני מבטיח לכם שאני אדון בה בוועדה. בתוך 3 ימים מיום שתעבור את הקריאה הראשונה היא תבוא לדיון בוועדה. 

מיכאל בן-ארי:


אדוני היושב-ראש, אני רוצה להתייחס לנקודה הזאת. 

היו"ר דוד רותם:


 עוד אין הצעת חוק כזאת. אתה מתייחס למה שטרם נולד? זו ביצה שלא נולדה בערב שבת שחל ביום טוב ...

מיכאל בן-ארי:


עבודות שירות זה עונש. אדם נושא בעונש בעבודות שירות. מלכתחילה העונש הזה ניתן במקרים מסוימים מאוד, לא בכל מקרה. 

היו"ר דוד רותם:


 אגב, בדקתי את הטענה שלך. יש עבודות שירות ביהודה ושומרון, באזור גוש עציון. 

מיכאל בן-ארי:


אנשים מקבלים תשובה שלא. אשמח לקבל את הפרטים לגבי זה. 


אני רואה קצת מן הצד השני את עניין עבודות השירות. אנחנו רואים בבתי-הסוהר את החזות של כל הענישה. בתי-הסוהר הם ענישה קשה מאוד, אבל גם עבודות שירות זה ענישה. על-פי תפיסתי עלינו כמחוקקים לראות איך נוכל לצמצם את הענישה בבתי-הסוהר. 

היו"ר דוד רותם:


 אתה צודק. אתה יודע איך מצמצמים את זה – על-ידי כך שדואגים שאנשים לא יעברו עבירות. איך דואגים שאנשים לא יעברו עבירות – אם הם יידעו שהעונש על כל עבירה כואב נורא.

מיכאל בן-ארי:


גם עבודות שירות זה סוג של ענישה. 

היו"ר דוד רותם:


 אין שום ספק. למה אנחנו אומרים שיכול לעשות עבודות שירות רק מי שנידון עד 6 חודשי מאסר ולא עד שנתיים?

מיכאל בן-ארי:


אני מציע שהדבר הזה יעמוד לשיקול הדעת של הרשות השופטת, שהיא תחליט. אבל אני סבור שלא נכון שהמחוקק יגביל את שיקול הדעת של בית-המשפט. 

היו"ר דוד רותם:


 אבל היום אין לו את שיקול הדעת. זה כתוב כבר בחוק. 

מיכאל בן-ארי:


עד חצי שנה. השאלה אם אתה רוצה שלא יהיה לו שיקול דעת להטיל עליו ריצוי מאסר בעבודות שירות גם בפעם השנייה או השלישית. 

היו"ר דוד רותם:


 לא. החוק קובע היום שאם אדם נידון תוך כדי תקופת השירות תיפסק עבודת השירות ואת כל תקופת המאסר הוא ירצה בבית-הסוהר. זה כתוב היום בחוק. אני רוצה לתקן את זה. 

רביד דקל:


לא נראה לי שאפשר להמשיך. בהקשר הזה, לא נוכל להסכים למה שהוועדה מציעה.

היו"ר דוד רותם:


 רבותי ממשרד המשפטים, אני מסכים לא להמשיך, אבל יש לי בקשה אחת. האמינו לי, אם הייתי מקדיש לכל חוק את הזמן שהקדשתי לחוק הזה, גם בפרופורציה לחשיבותו ולמעמדו, הכנסת היתה מובטלת כי לא היה לה בימי רביעי מה להעלות למליאה ולא הייתי מעלה לשם שום דבר. בישיבה הבאה, קודם כול אין יותר תוספות לחוק הזה. 

יוכי גנסין:


לא הוספנו כלום. 

נעמה מנחמי:


 ספציפית בסעיף הזה לא הוספתם. 

היו"ר דוד רותם:


 גברת גנסין, לא אמרתי שהוספתם כאן. בחוק הזה לא יהיו יותר תוספות, נקודה. כל דבר נוסף הוא עניין חדש. אני מבקש שעד לישיבה הבאה, שחייבת להתקיים כבר השבוע – עו"ד נעמה מנחמי נוסעת ללימודים ואז יצטרך להיכנס לזה יועץ משפטי חדש, לפיכך רק בעוד 14 שנים נסיים את החוק. אני לא מעוניין בכך. אני מבקש מאוד. 


(הישיבה נפסקה ב-14:15 ונתחדשה ב-14:30)

יוכי גנסין:


עו"ד נעמה מנחמי, מה רצית להבהיר בפסקה 51י(א)(2)? למה התכוונת כאן במילה "בפועל"? בפסקה (1) הבהרת את עצמך. 

נעמה מנחמי:


 במקרה הראשון זה כאשר הוא קובע עונש מאסר בפועל. 

יוכי גנסין:


הוא קובע שהוא לא ירצה אותו בעבודות שירות. זה בסדר. זה פשוט. 

ירין שגב:


בפסקה (1) אין צורך במילה "בפועל".

יוכי גנסין:


כי את כותבת שהוא לא קבע שיישא בעבודות שירות, אז אין צורך במילה "בפועל". למה התכוונת בפסקה (2) כאשר אמרת את המילה "בפועל"?

נעמה מנחמי:


 בפסקה (2), כאשר זה איננו עונש מאסר בפועל?

יוכי גנסין:


אז מה זה?

ירין שגב:


"מאסר בפועל" זה סלנג של הפרקטיקה. אין הגדרה מה זה "בפועל". 

יוכי גנסין:


הרי גם עבודות שירות הן מאסר בפועל. 

היו"ר דוד רותם:


 סלחי לי, גברת גנסין, אבל המילה "בפועל" היא שלכם, לא שלי. 

ירין שגב:


נכון. לדעתי היא מיותרת. 

היו"ר דוד רותם:


 את רוצה לשאול למה כתבתם "בפועל" בפסקה (2)? למה כתבתם?

נעמה מנחמי:


 אתם כתבתם את זה. זה לא תוספת שלי. 

יוכי גנסין:


הכוונה למשל למאסר על תנאי?

היו"ר דוד רותם:


 אנחנו לא יודעים. רצינו לשאול אתכם למה התכוונתם כאשר כתבתם "בפועל" ...

יוכי גנסין:


אל תתחכם. 

היו"ר דוד רותם:


 אל תתחכמי את. את מבינה מה אתם עושים? אתם באים עם נוסח ולא יודעים מה אתם כותבים, ואחר-כך שואלים אותנו, שנסביר לכם מה אתם כתבתם. מה אתם רוצים מאתנו, למען השם? אנחנו אנשים פשוטים. אנחנו לא הדרג המקצועי. 

יוכי גנסין:


כך אני עובדת. בואו ננסה להבין. 

היו"ר דוד רותם:


 עו"ד יוכי גנסין, אתם כתבתם את זה. אתם לא יכולים לשאול אותנו למה כתבנו את זה. את שואלת אותי מה הכוונה בסעיף הזה? אגיד לך. הכוונה פשוטה מאוד: אני לא לוקח באופן אוטומטי שום דבר, ואני אומר שבית-המשפט יוכל להחליט. 

יוכי גנסין:


בנוסח שמונח בפני הוועדה, בסעיף קטן (א) הוסיפו את "בתקופת עבודתו" וכאן זה מיותר כי אחרי שהגדרנו ש"עובד שירות" זה מיום שהוא צריך לרצות את העונש - - - 

נעמה מנחמי:


 לכן השארנו שם לבדוק. 

יוכי גנסין:


לכן כאן זה מיותר. את מסכימה שצריך להוריד את זה? זה ברור. כי הגדרנו כבר ש"עובד שירות" זה מיום שנקבע לריצוי. 


הנוסח של פסקה (1) בסדר גמור בעיניי, שאם בית-המשפט גוזר עליו עונש מאסר בפועל וקובע שהנאשם לא יישא אותו בעבודות שירות, כלומר זה בפועל-בפועל, לא בדרך של עבודות שירות – לא תחל עבודת השירות, תופסק מיום מתן גזר-הדין, לפי העניין, ועובד השירות יישא את עונשו, או באופן חופף. זה בסדר. 


ואז נשארת פסקה (2). ביני וביני תהיתי - - - 

נעמה מנחמי:


 בפסקה (2) אפשר לקבוע: "כל מה שלא מנוי בפסקה (1)". 

יוכי גנסין:


בסדר גמור. פשוט ניסיתי להבין, זה הכול. ובסעיף קטן (א) צריך להוריד את המילים "בתקופת עבודתו" מרגע שהגדרנו מה זה "עובד שירות".

רביד דקל:


כלומר ייכתב: "שאיננו עונש המנוי בפסקה (1)"?

יוכי גנסין:


זה בסדר גמור. ואז זה יכול להיות על תנאי, או מה שאתם רוצים. 

נעמה מנחמי:


"החליט בית-המשפט לגזור בשל העבירה האחרת עונש שאיננו מנוי בפסקה (1) – רשאי הוא לקבוע ...".

רביד דקל:


ואז יש לו שיקול דעת. הוא יכול הטיל עליו פעם נוספת עבודות שירות. 

נעמה מנחמי:


 כלומר אם הוא נותן לו על תנאי, הוא יכול לקבוע לו עבודות שירות, אבל הוא גם יכול להפסיק לו את עבודת השירות. 

יוכי גנסין:


זה נתון לשיקול דעת בית-המשפט. 

נעמה מנחמי:


 הוא יכול להפסיק את עבודות השירות של העבירה הראשונה. 

יוכי גנסין:


כן. זה מה שחבר הכנסת רותם רצה, להשאיר לבית-המשפט שיקול דעת. לא לאנוס אותו כך או אחרת, כי הסביר לי חבר הכנסת רותם שהוא סומך מאוד על בתי-המשפט.

היו"ר דוד רותם:


 אני מוכרח לומר שהמנגינה הזאת לא מוצאת חן בעיניי מכיוון שגם את סומכת על בתי-המשפט. 

יוכי גנסין:


בוודאי. 

היו"ר דוד רותם:


 הדיון יתחדש ביום חמישי בשעה 11:00. באותו יום נסיים את העבודה על הצעת החוק הזאת. 

נעמה מנחמי:


 סעיף קטן (א1) נשאר כפי שקראנו אותו.  

היו"ר דוד רותם:


 "השופט או המותב שגזר את הדין ואם נבצר ממנו באופן קבוע/ ממושך ..." - - -

נעמה מנחמי:


 הצעתי לומר "ממושך" כי "קבוע" זה never know. 

היו"ר דוד רותם:


 הייתי משאיר "ובהעדרו" ...

רביד דקל:


רצינו לא להגביל. רצינו שזה לא יחויב להיות נדון אצל אותו שופט ספציפי. 

היו"ר דוד רותם:

"השופט או המותב שגזר את הדין ובהעדרו שופט או מותב אחר באותו בית-המשפט, רשאי לאחר שנתן לנאשם אפשרות לטעון טענותיו" - - - 

רביד דקל:


אדוני מקשה עכשיו על החזרה לבית-המשפט למעשה. 

היו"ר דוד רותם:


 אתם כתבתם את המילה "בהעדרו". זה הנוסח שלכם. 

 "שופט או מותב אחר באותו בית-המשפט, רשאי לאחר שנתן לנאשם אפשרות לטעון טענותיו לגזור לנאשם עונש אחר אם הביא בפניו הממונה חוות דעת של רופא שירות בתי-הסוהר, לפיה בשל פגיעה שארעה לעובד השירות לאחר שנגזר דינו איבד עובד השירות את כושר העבודה שלו ונקבעה לו אי כשירות קבועה או ממושכת או אם הובא בפניו מידע לפי חוות דעת של גורם מוסמך במשטרת ישראל או שירות הביטחון הכללי שלא היה בפניו בעת קבלת החלטתו על-פי הוראת סעיף 51ב(א), ולא היה בידיעת הממונה בעת הדיון בבקשה לפי אותו סעיף, ועל-פי המידע כאמור הנידון אינו מתאים לריצוי עונש המאסר בדרך של עבודות שירות, נוכח קיומו של יסוד סביר לחשש לפגיעה בחיי אדם או גופו, לרבות בנאשם עצמו, אם הנאשם ישא את עונש המאסר בדרך של עבודות שירות או ימשיך לשאת את עונשו בדרך האמורה." 

נעמה מנחמי:


 זה בסדר? יש הערות?

אילת טל:


רק דבר אחד. זה לא חייב להיות רופא של שירות בתי-הסוהר. הוא יכול להיות רופא של שירות בתי-הסוהר או רופא אחר. צריך לכתוב פשוט "רופא". למשל יש כאלה שמאושפזים בבית-חולים פסיכיאטרי. לא צריך רופא שירות בתי-הסוהר בשביל זה. 

היו"ר דוד רותם:


 נכתוב: "רופא". 

רביד דקל:


שירות בתי-הסוהר צריכים להיות האישור הסופי.

אילת טל:


אז אולי בכל זאת "רופא שירות בתי-הסוהר" כי הוא כותב את המסמך. נשאיר את זה "רופא שירות בתי-הסוהר".

צביה וייסברג:


הייתי כותבת "רופא" כי לעתים יש השתנות של מצב פסיכיאטרי. כך זה פתוח יותר. 

היו"ר דוד רותם:


 במילא רופא שירות בתי-הסוהר יקבל את חוות הדעת ויחתום. 

היו"ר דוד רותם:


 אפשר לכתוב "הממושכת"?

רביד דקל:


כן. זה מרחיב את המקרים. 

היו"ר דוד רותם:


 סעיף קטן (א2)

"השופט או המותב שגזר את הדין ובהיעדרו שופט או מותב אחר באותו בית-המשפט, רשאי להורות לבקשת הממונה, ולאחר שנתן לנאשם אפשרות לטעון טענותיו, שעבודת השירות לא תחל או תופסק, והנידון ירצה את עונשו או את יתרת העונש בבית הסוהר, אם הוגש נגד עובד השירות כתב אישום לאחר שנגזר דינו לריצוי מאסרו בעבודות שירות, ובית-המשפט סבר על-פי העובדות הנטענות בכתב האישום כי המשך ביצוע עבודות השירות על-ידי הנאשם אינו הולם עוד נשיאה של עונש המאסר בדרך של עבודות שירות לנוכח עיתוי ביצוע העבירה, מהותה, חומרתה ונסיבות ביצועה".


כאן קיבלתם את מה שלא רציתי לתת לכם במקום אחר. 

רביד דקל:


אבל אנחנו מביאים את זה בפני בית-המשפט שגוזר את דינו. 

היו"ר דוד רותם:


 בסדר. אז מה הבעיה?

רביד דקל:


אין בעיה. 

נעמה מנחמי:


 את פסקה (2) הכנסנו כבר קודם ולכן כאן היא נמחקת.


סעיף קטן (ב)

"על החלטת בית-משפט לפי סעיפים קטנים ... ניתן לערער תוך שבעה ימים מיום שנמסרה ההחלטה למערער; בית-המשפט ידון בערעור בשופט אחד והחלטתו תהיה סופית."

היו"ר דוד רותם:


 איזה בית-משפט?

ירין שגב:


תלוי במוטב שגזר את הדין. 

נעמה מנחמי:


 לא. ההליך המיוחד של הערעור הזה, להבדיל ממקום שבו נגזר הדין מחדש, שזה לפי סעיף 51י(א1) – בסעיף 51י(א1) יש גזירת דין מחודשת ולכן הערעור רגיל, לפי הערכאה שגזרה. 

רביד דקל:


ברגע שרק מחליטים אם עבודות שירות או מאסר, זה הליך מיוחד. 

נעמה מנחמי:


 מה שנשאר בעצם זה סעיף 51י רבא, סעיפים קטנים (א) או (א2).

היו"ר דוד רותם:


 הייתי רוצה לקבוע 15 יום לערעור. הרי יש לנו גם שבתות וחגים, ולעניין הימים האלה שבתות וחגים נמנים. רק פגרות לא נמנות. 

דניאל אקוקה:


שיהיה 14 ימים. 

ירין שגב:


ערעור רגיל זה 45 ימים. 

נעמה מנחמי:


 יש הליכי ערעור אחרים עם מועדים קרובים. הלא כך?

דניאל אקוקה:


בזכות הגשת העתירה נקבע כאן 14 ימים. 

נעמה מנחמי:


 בסדר, אז נקבע 14 ימים. 


עו"ד רביד דקל, לדעתך צריך להבהיר את סעיף קטן (א1), שיהיה ברור שזאת החלטה שיש לה ערעור בפני עצמו? נעשה לעורכי-הדין עבודה קלה אם נבהיר את זה. 

ירין שגב:


אם אנחנו קובעים לגבי זכות ערעור בסעיפים האחרים, זה יכול להשאיר איזו אי-בהירות. 

נעמה מנחמי:


 נכון. אני מציעה שננסח את זה, כדי להבהיר ש(א1) זה זכות ערעור רגילה. נמצא לזה את הנוסח. 

היו"ר דוד רותם:


סעיף 51יא – ממונה על עבודת שירות

"(א)
השר לביטחון פנים ימנה קצין שירות בתי-הסוהר לממונה על עבודת שירות."


מצוין. אתם לא רוצים לקבוע דרגה: "לפחות בדרגה של ..."? למשל: "ימנה קצין שירות בדרגת תת גונדר". 

דניאל אקוקה:


תודה רבה, אדוני היושב-ראש.

היו"ר דוד רותם:


מה אתה רוצה, אני דואג לך לדרגה ... אתה יודע מה יעשו לך בסוף – אתה תילחם על התת-גונדר ובסוף ימנו מישהו אחר במקומך. 

דניאל אקוקה:


סמכותו של נציב בתי-הסוהר לענות על דבר כזה. 

רביד דקל:


מכיוון שבמינויים נכנסנו כבר לרמת הדרגות: גונדר בכיר, סוהר בכיר וכו' - - - 

עדנה טנא:


אבל זה לא לעניין מינויים. זה לעניין השאלה מי יחליט מה. יש הבדל גדול. לא צריך לקבוע את זה בחוק עבודות שירות. 

נעמה מנחמי:


 תחשבו על זה עד לישיבה הבאה. 

היו"ר דוד רותם:

"(ב)
הממונה יפעל בשקידה ראויה לארגון עבודת השירות, למציאת מקומות לעבודת שירות למגוון סוגי אוכלוסיה לרבות אנשים עם מוגבלויות, להצבתם של נידונים לעבודה בהם, למינוי מפקחים מקרב עובדי המדינה ולפיקוח על עבודת שירות".


יפה. יש הערות?

רביד דקל:


זה סעיף שהסכמנו עליו. 

היו"ר דוד רותם:


 סעיף 51יב – תקנות

"(א)
השר לביטחון פנים רשאי להתקין תקנות לביצוע סימן זה."


מצוין. 

"(ב)
תקנות שיתקין השר לביטחון פנים לפי סימן זה יהיו בהתייעצות עם שר המשפטים ושר התעשייה, המסחר והתעסוקה ובאישור ועדת החוקה, חוק ומשפט של הכנסת."

רביד דקל:


צריך למחוק את "שר התעשייה, המסחר והתעסוקה". 

נעמה מנחמי:


 כבר לא צריך מאחר והורדנו אותו מקודם. 

היו"ר דוד רותם:


 הבנתי. את שר המשפטים צריך כאן?

רביד דקל:


חוק העונשין בכללותו הוא באחריות שר המשפטים. 

היו"ר דוד רותם:

"(ג)
השר לביטחון פנים רשאי לשנות את התוספת ולהוסיף סוגי גופים נוספים הפועלים לתועלת הציבור."

רביד דקל:


התוספת זה סוגי עבודות שירות. 

היו"ר דוד רותם:


 יפה. 

נעמה מנחמי:


 מאחר ושינינו את התוספת ואמרנו "סוגי עבודות השירות" - - - 

היו"ר דוד רותם:


 אז לא צריך את אישור ועדת החוקה, חוק ומשפט. 


תוספת ראשונה – תיקון עקיף לחוק המרשם הפלילי ותקנת השבים, התשמ"א-1981

"(כה1) הממונה על עבודת שירות כמשמעותו בסעיף 51יא לחוק העונשין, התשל"ז-1977, ועובדי מחלקתו שהוא הסמיך לכך, לגבי נאשם שנתבקשה בעניינו חוות דעת מטעם הממונה על עבודת שירות לפי סעיף 51ב(ב)(1) לחוק האמור, וכן לגבי עובד שירות כהגדרתו בסעיף 51א לאותו חוק."

נעמה מנחמי:


 מי הם עובדי מחלקתו?

דניאל אקוקה:


אפשר לחזור לרגע לסעיף הקודם לגבי תועלת הציבור? אני סבור שצריך להיות שם בכל זאת "ללא מטרות רווח". 

רביד דקל:


הגענו למסקנה שמכיוון שזה השר לביטחון פנים, הוא ישקול את השיקולים הללו ואנחנו סומכים על ההחלטה שלו, שהוא ימנה שם את הגופים הרלוונטיים, ולך תהיה הזדמנות לבוא לשר ולהגיד לו: אני רוצה את הגופים האלה והאלה, ואילו הגופים האלה והאלה לא. 

היו"ר דוד רותם:


 אנחנו סומכים על השר לביטחון פנים. 

נעמה מנחמי:


 יכולה להיות חברה כלשהי שכן יש לה איזו מטרת רווח בהגדרה, אבל היא מעסיקה רק אנשים עם מוגבלויות שאורזים שוקולד. בסוף יש לה גם איזשהו רווח. במקרה הרווח הזה הוא 2 שקלים לשנה, אבל לא משנה, זה חברה. ברגע שזה חברה, יש לה גם מטרות רווח. כרגע אתה למעשה מוציא אותה. אנחנו סומכים על השר לביטחון פנים שיקבע את זה בצורה מסודרת. 


עכשיו הגענו לתיקונים העקיפים לחוק המרשם הפלילי. 

רביד דקל:


אני רואה שבנוסח שבידינו לא הופיעו עובדי מחלקתו של הממונה על עבודת שירות. 

היו"ר דוד רותם:


 נמחק את זה. 

נעמה מנחמי:


 מצוין. עוד יותר טוב. נוריד את זה. 

רביד דקל:


מי רשאי לכתוב את חוות הדעת? רק הממונה? 

דניאל אקוקה:


גם הרכז. בשטח הרי זה הרכז. לדעתי זה חשוב. יש לרכזים סמכות לעשות את זה. בפועל אני לא מגיע לכל המחוזות. בפועל הם מוציאים את חוות הדעת ואני יכול להסמיך אותם לזה. 

רביד דקל:


לפי החוק רק אתה צריך לכתוב את חוות הדעת ולכן רק לך צריכה להיות נגישות.

דניאל אקוקה:


נכון, אבל הפרקטיקה אחרת. אני לא ממיין 4,000 עובדים. אם מישהו חושב שאני אמיין 4,000 עובדים, אתן חוות דעת ואראה את כולם באופן אישי – זה בלתי נתפס. 

נעמה מנחמי:


אין בעיה, אבל תגדירו מי. "עובדי מחלקתו" זה גם המזכירה.

רביד דקל:


"עובדי מחלקתו" זה הנוסח המקורי. זה הנוסח של פרט (כה1) במילא. 

אילת טל:


הוא דיבר על מי שעובד בפועל, ואנחנו אמרנו שזה הקטע המגוחך, שבעצם לכאורה הוא לא יכול לקבל רישום מן המרשם פלילי לפני שנותן את חוות הדעת אלא רק לאחר שהוא מתחיל לעבוד. 

רביד דקל:


זה הנוסח הקיים, שקובע שזה לא רק הממונה אלא גם עובדי מחלקתו.

נעמה מנחמי:


 אנחנו מבקשים ש"עובדי מחלקתו" יוגדרו כאן. 

היו"ר דוד רותם:


 צריך לקבוע מי הם עובדי מחלקתו של הממונה על עבודת שירות. רק רכזים? כל עובד מחלקה?

דניאל אקוקה:


הכוונה לרכזים כמנהלי היחידות, לקציני המיון והאבחון שעומדים מול העובד ומנתחים את כל הפרוטוקולים והמסמכים שהם מקבלים מבית-המשפט, לרשמים. יש אופרציה שלמה מרגע שאנו מקבלים את הבקשה לרשם, והרשם פונה שוב לבית-המשפט ומבקש את כל הפרוטוקולים ופונה לגורמי המשטרה לקבל את כל ההערכות הנדרשות. לאחר מכן זה מגיע לקצין המיון. 

היו"ר דוד רותם:


 כולם מוסמכים על-ידך?

אילת טל:


על-ידי הנציב. הנציב ממנה. 

רביד דקל:


היום כתוב בחוק: "הממונה על עבודת שירות ועובדי מחלקתו שהוא הסמיך לכך לצורך נגישות למרשם הפלילי". אתה מסמיך אותם?

דניאל אקוקה:


כן. 

היו"ר דוד רותם:


 בסדר. 

קובי עזרא:


יש כאן נציג של חוק המרשם הפלילי בסעיף הכללי שגם הוא שייך. 

נעמה מנחמי:


 התוספת השלישית מאפשרת לו לראות מב"דים. 
בזאת הגענו לסיומו של החוק. 

היו"ר דוד רותם:


 יש עוד 3 סעיפים שעליכם להגיש את נוסחם עד ליום רביעי ב-8 בבוקר. 

רביד דקל:


אנחנו מדברים על סעיף הסודיות, שצריך להתאים אותו לסעיף 17 לחוק המרשם הפלילי. 

נעמה מנחמי:


נותר לנו סעיף 51ב(ב3) ו-(ב4).

היו"ר דוד רותם:


 בסעיף קטן 51ב(ב3) עליכם להכניס את סעיף 17. 

נעמה מנחמי:


 לא, זה כבר הפך לסעיף קטן (ב4). גם הניסוח הזה, אבל תחשבו גם על הסיפה של סעיף קטן (ב3) לאור אי-ההסכמות. 


נותר גם סעיף 51ט – הפסקה מנהלית. את זה סגרנו. זה בסדר. 


נותר סעיף 51ט(א1) באשר לרופא. 

עדנה טנא:


הוועדה החליטה לא לדון באפשרות ששב"ח (שוהה בלתי חוקי) יבצע עבודות שירות? יש לזה משמעות כבירה. 

היו"ר דוד רותם:


החלטנו שאנחנו לא רוצים לדון בזה. ייתכן שיש לזה משמעות כבירה. זה הוגש לנו ברגע האחרון ואי אפשר לנהל חוקים בדרך הזאת. אם ירצו, יגישו הצעת חוק חדשה ויבקשו תיקון ספציפי. 

נעמה מנחמי:


 נשאר גם סעיף 51ב רבא. ניסחנו את זה ואעביר לך את הנוסח בצורה מסודרת, את המשפט בסיפה שמתחיל במילים "לצורך מגבלות". זה נשאר עדיין פתוח. 

היו"ר דוד רותם:


 ביום חמישי נדון בשני הנושאים שאתם צריכים להשלים ובנושא שעו"ד נעמה מנחמי תעביר לכם. פרט לכך, החוק גמור. אם יש לכם רעיונות חדשים אני מציע שתשכחו אותם לפני שתיכנסו בדלת הזאת. אני לא מוכן לפתוח יותר שום דבר חדש. הכול גמור, פרט לשלושת הדברים הללו.


תודה רבה.  

